text:
TABA YA LETLAKALA LA KA NTLE
Kamoo o ka Dirišago Nako ya Gago ka Bohlale
“Ke duma ge nkabe ke na le nako!” Ke gakae o bolela mantšu ao? Ge e le gabotse, ka moka re a swana ge go tliwa tabeng ya nako, ka ge batho ba nago le matla le ba humilego ba se na nako e oketšegilego go feta batho ba tlasana le ba diilago. Go feta moo, batho ba humilego le ba diilago ba ka se oketše nako ya bona. Ge nako e fetile, e fetile. Ka gona, ke gabohlale go diriša nako yeo re nago le yona gabotse. Bjang? Ela hloko ditsela tše nne tšeo di thušitšego batho ba bantši gore ba diriše nako ya bona ka bohlale.
Tsela ya Pele: Eba le Thulaganyo
Dira gore dilo tše bohlokwa di tle pele. Beibele e eletša ka gore: “Le kgonthišetše dilo tše bohlokwa kudu.” (Bafilipi 1:10) Dira lenaneo la dilo tšeo o swanetšego go di dira tšeo di lego bohlokwa goba tšeo di akgofilego, goba mohlomongwe tšeo di lego maemong ao ka bobedi. Ka mohlala, go reka merogo go ka no ba go sa akgofa. Le gona seo se ka bonagalago se akgofile—go bogela lenaneo leo o le ratago thelebišeneng ge le thoma—se ka no ba se se bohlokwa. *
Naganela pele. Mmoledi 10:10 e re: “Ge selepe se kubegile gomme motho a sa se loutše, gona o tla diriša matla a gagwe a mantši,” gomme e oketša ka gore: “Ka gona go dirišetša bohlale gore o atlege go a hola.” O ithuta’ng go se? Go ka thwe loutša selepe sa gago ka go rulaganya dilo e sa le pele e le gore o tle o diriše nako ya gago gabotse. Beela ka thoko goba o tlogele dilo tše di sego bohlokwa, tšeo di go jelago nako le matla. Ge o hwetša gore o sa na le nako ka ge o feditše mošomo wa gago, ke ka baka la’ng o sa dire mošomo o mongwe woo o bego o swanetše go o dira ka morago? Ka go naganela pele, o ka kgona go dira mošomo o montši, bjalo ka mošomi yo bohlale yo a loutšago selepe sa gagwe.
Nolofatša bophelo bja gago. Itlwaetše go se dire dilo tšeo di sego bohlokwa goba tšeo di go jelago nako. Go ba le mediro e mentši le mabaka a mantši go ka go okeletša kgateletšego go sa nyakege gwa ba gwa go amoga lethabo.
Tsela ya bobedi: Phema Dilo Tšeo di go Jelago Nako
Go bea dilo molatša le go se dire phetho. “Yo a šeditšego phefo a ka se bjale peu; yo a lebeletšego maru a ka se bune.” (Mmoledi 11:4) O ithuta’ng go se? Go bea dilo molatša go go jela nako le go dira gore o se fihlelele selo. Molemi yo a letelago gore maemo a kaonefale a ka no se tsoge a bjetše goba a bunne selo. Ka mo go swanago, re ka dumelela dipelaelo tša bophelo di re thibela go dira diphetho. Goba re ka nagana gore re swanetše go leta go fihlela re na le tsebišo e nyakegago pele re dira phetho e itšego. Ke therešo gore pele re dira diphetho tše bohlokwa go nyakega gore re nyakišiše le go naganišiša ka taba. Diema 14:15 e re: “Yo bohlale o šetša dikgato tša gagwe.” Eupša therešo ke gore re dira diphetho tše dintši re sa kgonthišege.—Mmoledi 11:6.
Go nyaka go dira dilo ka tsela e phethagetšego. Jakobo 3:17 e re: “Bohlale bjo bo tšwago godimo [goba go Modimo] . . . bo lekalekane.” Ke therešo gore go kganyoga go dira dilo gabotse ke selo seo se retwago! Lega go le bjalo, ka dinako tše dingwe re ka ipeela ditekanyetšo tše phagamego kudu moo re feleletšago re nyama goba re palelwa ke go di fihlelela. Ka mohlala, motho yo a ithutago leleme le lengwe o swanetše go tseba gore o tla dira diphošo le go lemoga gore o tla ithuta go tšona. Lega go le bjalo, motho yo a nyakago go dira dilo ka tsela e phethagetšego a ka tšhaba go bolela selo ka tsela e fošagetšego, e lego mokgwa woo o ka mo dirago gore a se be le tšwelopele. Go kaone kudu gore re be le tekatekano dilong tšeo re di letetšego! Diema 11:2 e re: “Bohlale ke bja baipoetši.” Go oketša moo, batho bao ba nago le boipoetšo le boikokobetšo ga ba itebelele e le ba bohlokwa kudu gomme gantši ba sega dilo tšeo ba di dirago.
“Ge e le gabotse ga o lefelele dilo ka tšhelete. o di lefelela ka nako.”—Puku ya What to Do Between Birth and Death
Tsela ya boraro: Eba yo a Nago le Tekatekano le yo a Lebelelago Dilo ka Tsela ya Kgonthe
Eba le tekatekano mošomong le boitapološong. “Seatla se se tletšego khutšo se phala diatla tše pedi tše di tletšego boitapišo gotee le go kitimiša phefo.” (Mmoledi 4:6) Batho bao e lego makgoba a mošomo gantši ba itima meputso ya “diatla [tša bona] tše pedi tše di tletšego boitapišo.” Ba feleletša ba se na nako goba matla. Ka lehlakoreng le lengwe, bao ba tšwafago, ba ba le “diatla tše pedi” tša go khutša gomme ba senya nako e bohlokwa. Beibele e re kgothaletša gore re be le pono e lekalekanego: Šoma ka thata gomme o thabele meputso. Lethabo le bjalo ke “mpho ya Modimo.”—Mmoledi 5:19.
Robala ka mo go lekanego. Mongwadi yo mongwe wa Beibele o itše: “Ke tla sekama ka ba ka robala ka khutšo.” (Psalme 4:8) Batho ba bantši ba godilego ba swanetše go robala diiri tše e ka bago tše seswai bošego gore ba dule ba phetše gabotse mmeleng, maikwelong le monaganong. Tabeng ya mafelelo, go robala go bohlokwa kudu ka ge go dira gore o tsepamiše kgopolo le gore o se lebale dilo, gomme seo sa dira gore o thabele go ithuta. Lega go le bjalo, go se robale go ka go thatafaletša go ithuta, gwa ba gwa go bakela dikotsi, gwa go diriša diphošo le go go dira gore o be sefelapelwana.
Ipeele dipakane tšeo o ka kgonago go di fihlelela. “Go bona ka mahlo go phala go ya le dikganyogo.” (Mmoledi 6:9) Se se ra gore’ng? Motho yo bohlale ga a dumelele dikganyogo di laola bophelo bja gagwe, kudukudu tšeo e sego tša kgonthe goba tšeo a ka se kgonego go di kgotsofatša. Ka go re’alo, ga a gokwe ke dipapatšo tša bofora goba go reka ka sekoloto. Go e na le moo, o ithuta go kgotsofalela seo a ka kgonago go se fihlelela—‘seo mahlo a gagwe a se bonago.’
Tsela ya bone: Phela ka Ditekanyetšo tše Dibotse
Hlahloba ditekanyetšo tšeo o phelago ka tšona. Ditekanyetšo tša gago di go thuša gore o tsebe se se lokilego, se bohlokwa le seo se holago. Ge nkabe bophelo bja gago e be e le mosebe, ditekanyetšo tša gago di be di tla nepa bjalo ka mosebe woo. Ka gona, ditekanyetšo tše dibotse di go thuša gore o be le dilo tše bohlokwa tšeo di tlago pele bophelong le go diriša iri e nngwe le e nngwe ya nako ya gago ka bohlale letšatši le letšatši. O ka hwetša kae ditekanyetšo tše bjalo? Batho ba bantši ba di tsoma ka Beibeleng, e le ge ba lemoga gore e na le bohlale bjo bo phagamego.—Diema 2:6, 7.
Dira gore lerato e be selo se bohlokwa. Bakolose 3:14 e re lerato ke “setlemo se se phethagetšego sa botee.” Ga go kgonege gore re thabe e le ka kgonthe le go ikwa re šireletšegile maikwelong ka ntle le lerato, kudukudu ka lapeng. Batho bao ba hlokomologago taba ye, mohlomongwe ka go etiša pele go phegelela mahumo goba mošomo, ge e le gabotse ba ka se thabe. Ee, Beibele e na le lebaka le kwagalago la go bolela gore lerato ke selo se bohlokwa kudu, ka go bolela ka lona ka makga a makgolo.—1 Bakorinthe 13:1-3; 1 Johane 4:8.
Ipeele nako ya go tseba Modimo. Monna yo a bitšwago Geoff o be a na le mosadi yo a mo ratago, bana ba babedi ba thabilego, bagwera ba babotse le mošomo wo a bego a o rata wa go nea thušo ya pele ka tša kalafo (paramedic). Lega go le bjalo, mošomo wa gagwe o be o dira gore a bone batho ba tlaišega e bile ba ehwa. O ile a botšiša gore, “Na bophelo bo swanetše go ba ka tsela ye?” Ke moka ka letšatši le lengwe o ile a bala dikgatišo tše itšego tšeo di theilwego Beibeleng tšeo di gatišitšwego ke Dihlatse tša Jehofa gomme a hwetša dikarabo tše kgotsofatšago.
Geoff o ile a hlalosetša mosadi wa gagwe le bana seo a bego a ithuta sona gomme le bona ba thoma go kgahlwa ke seo. Lapa leo le ile la thoma go ithuta Beibele, e lego seo se ilego sa humiša maphelo a bona gomme sa ba thuša go diriša nako ya bona ka bohlale kudu. Go ithuta ga bona Beibele gape go dirile gore ba be le kholofelo e kgahlišago ya bophelo bjo bo sa felego lefaseng leo le nago le morero le leo le se nago tlaišego.—Kutollo 21:3, 4.
Seo se diregilego ka Geoff se re gopotša mantšu a Jesu Kriste, a rego: “Go thaba bao ba lemogago gore ba nyaka dilo tša moya.” (Mateo 5:3) Na o ikemišeditše go beela nako e nyenyane ka thoko gore o tsebe Modimo? Seo o swanetšego go se tseba ke gore ga gona selo se sengwe seo se ka go neago bohlale bja go diriša nako, e sego feela letšatši le letšatši, eupša bophelong bja gago ka moka.
^ ser. 5 Bona sehlogo se se rego, “Ditsela tše 20 tša go Boloka Nako e Oketšegilego,” ka tokollong ya Phafoga! ya April 2010.


c: text/html

text:
TABA YA LETLAKALA LA KA NTLE
Dilo tše Tharo Tšeo Tšhelete e sa Kgonego go di Reka
SE SE bonagala se segiša kudu: Gaešita le ge batho ba le kotsing ya go ka lahlegelwa ke mešomo ya bona, magae gaešita le tšhelete ya bona ya mphiwafela, ba bantši ba bona ba sa dutše ba nweletše tabeng ya go hwetša selo le ge e le sefe le dilo tšohle tšeo tšhelete e kgonago go di reka.
Batho bao ba tanywa gabonolo ke babapatši, bao masolo a bona ao a goketšago a thekišo a re botšago gore re swanetše go ba le legae le legolwanyane, koloi e kaone le diaparo tša maina. Go thwe’ng ge motho a se na tšhelete? Ga se bothata—o ka reka ka sekoloto! Pakane ya ba bantši ke go bonagala eka ba humile gaešita le ge ba nweletše dikolotong.
Taba ke gore go se go ye kae motho o lebana le therešo. Puku ya The Narcissism Epidemic e re: “Go reka dithoto tša maemo a godimo ka sekoloto e le gore motho a bonagale a be a ikwe bjalo ka ge eka ke mofenyi go swana le go kgoga sehlaretagi sa crack cocaine e le gore a kaonefatše kamoo a ikwago ka gona. Ditiro tšeo ka bobedi di thoma e le tšeo di sa bitšego le tšeo di atlegago kudu—eupša di tšea nakwana feela. Mafelelong bobedi bja tšona di go tlogela o se na le sente e bile o gateletšegile monaganong.”
Beibele e pepentšha bošilo bja seo e se bitšago “pontšho ya bomponeng ya dilo tša motho tša boiphedišo.” (1 Johane 2:16) Therešo ke gore go nwelela tabeng ya go nyaka dithoto go re aroša go lebišeng tlhokomelo dilong tšeo e lego tšona tša bohlokwa kudu bophelong—dilo tšeo tšhelete e sa kgonego go di reka. Ela hloko mehlala e meraro.
1. BOTEE BJA LAPA
Brianne, * e lego mofsa wa kua United States, o nagana gore tatagwe o tšea mošomo wa gagwe le tšhelete yeo o mo neago yona e le tšona tša bohlokwa kudu. O re: “Re na le dilo ka moka tšeo re di nyakago gotee le tše dingwe, eupša tate o dula a se gona gae ka gobane o dula a le tseleng. Ke a tseba gore seo se direga ka baka la mošomo wa gagwe, eupša ke nagana gore o ikarabela le ka lapa la gagwe!”
Seo go ka naganwago ka sona: Ke dilo dife tšeo tatago Brianne a ka tlago a itsholela tšona ka morago bophelong? Ka go lebiša ga gagwe tlhokomelo kudu dilong tše di bonagalago, o kgoma bjang tswalano ya gagwe le morwedi wa gagwe? Ke’ng seo lapa la gagwe le se nyakago go yena go feta tšhelete?
Melao ya motheo ya Beibele yeo e swanetšego go elwa hloko:
“Lerato la tšhelete le baka mehuta ka moka ya mathata. Batho ba bangwe ba nyaka tšhelete kudu mo e lego gore ba . . . ipaketše bohloko bjo bogolo.”—1 Timotheo 6:10, Contemporary English Version.
“Go kaone go ja merogo le batho bao o ba ratago go e na le go ja nama e bose kudu moo go nago le lehloyo.”—Diema 15:17, Good News Translation.
Therešo e sa fetogego: Tšhelete e ka se reke botee bja lapa. Botee bjoo bo tlišwa feela ke go fetša nako le ba lapa la gago le go ba nea lerato leo le lekanego gotee le tlhokomelo.—Bakolose 3:18-21.
2. POLOKEGO YA KGONTHE
Sarah wa nywaga e 17 o re: “Mma o dula a mpotša gore ke swanetše go nyalana le monna yo a nago le tšhelete e ntši gomme ke ithutele mošomo o itšego e le gore ke hwetše mošomo o mobotse wo nka iphedišago ka wona bophelo bja ka ka moka ge e ba dilo di ka se sepele gabotse. Selo feela seo go bonagalago a dula a nagana ka sona ke gore o tla dula a hwetša tšhelete bjang.”
Seo go ka naganwago ka sona: Ge o naganišiša ka bokamoso, ke dilo dife tša bohlokwa tšeo o tshwenyegilego ka tšona? Ke neng moo selo sa bohlokwa seo go tshwenyegilwego ka sona se fetogago seo go tshwenyegilwego ka sona ka mo go feteletšego? Mmago Sarah a ka swaragana bjang ka tsela e lekalekanego le taba ya polokego ya tša ditšhelete?
Melao ya motheo ya Beibele yeo e swanetšego go elwa hloko:
“Tlogelang go ipolokela matlotlo lefaseng, moo tshwele le ruse di jago, le moo mahodu a thubago a utswa.”—Mateo 6:19.
“[Ga le] tsebe gore bophelo bja lena bo tla ba bjang gosasa.”—Jakobo 4:14.
Therešo e sa fetogego: Go kgoboketša tšhelete go ka se dire gore o be le bokamoso bjo bo bolokegilego. Go ba gona, tšhelete e ka utswiwa—e bile ga e kgone go fodiša malwetši goba go thibela lehu. (Mmoledi 7:12) Beibele e ruta gore polokego ya kgonthe e tlišwa ke go tseba Modimo le morero wa gagwe.—Johane 17:3.
3. GO KGOTSOFALA
Tanya wa nywaga e 24 o re: “Batswadi ba ka ba nkgodišitše ka tsela ya gore ke phele bophelo bjo bonolo. Nna le lefahla la ka la ngwanenyana re gotše re thabile, gaešita le ge ka dinako tše dintši re be re na le dinyakwa tša motheo feela.”
Seo go ka naganwago ka sona: Ke ka baka la’ng go ka ba thata go kgotsofalela dinyakwa tša motheo? Ge go tliwa tabeng yeo tšhelete e lebelelwago ka gona, o beela lapa la gago mohlala wa mohuta mang?
Melao ya motheo ya Beibele yeo e swanetšego go elwa hloko:
“Ge re na le dijo le diaparo re tla kgotsofala ka tšona.”—1 Timotheo 6:8.
“Go thaba bao ba lemogago gore ba nyaka dilo tša moya.”—Mateo 5:3.
Therešo e sa fetogego: Go na le dilo tše dintši tšeo di ka hwetšwago bophelong ka ntle le tšhelete gotee le dilo tšeo e ka di rekago. Go ba gona, go bjalo ka ge Beibele e re: “Gaešita le ge motho a atetšwe ke dilo, fela bophelo bja gagwe ga bo tlišwe ke dilo tše a nago le tšona.” (Luka 12:15) Ge e le gabotse, go kgotsofala kudu bophelong go tlišwa ke go tseba dikarabo tša dipotšišo tše bohlokwa tše bjalo ka tše:
Ke ka baka la’ng re le mo?
Bokamoso bo hupere’ng?
Nka kgotsofatša bjang dinyakwa tša ka tša moya?
Bagatiši ba makasine wo, e lego Dihlatse tša Jehofa, ba tla thabela go go thuša gore o hwetše dikarabo tša dipotšišo tšeo. O ka ikgokaganya le bona lefelong la geno goba wa tsena Wepesaeteng ya rena go jw.org/nso.
^ ser. 8 Maina sehlogong se a fetotšwe.

robotstxt: allowed

filter: keep


text:
MOROKAMI—KGATIŠO E ITHUTWAGO December 2015
Tokollo ye e na le dihlogo tše ithutwago tšeo di tlago go ahlaahlwa ka February 1 go fihla ka 28, 2016.
Jehofa, Modimo yo a Boledišanago le Batho
Taba ya gore Modimo o dirišitše maleme a batho go boledišana le bona e re ruta thuto ya bohlokwa kudu.
Phetolelo e Phelago ya Lentšu la Modimo
Komiti ya Phetolelo ya Lefase le Lefsa e thušitšwe ke melao e meraro ya motheo go fetolela Beibele.
Bontšha Gore o Leboga Moya wa Jehofa wa go fa
Beibele e bontšha maikemišetšo a mabotse le a fošagetšego a go neela ka nako ya rena, matla le dilo tša rena.
Diriša Matla a Leleme la Gago Gabotse
Mohlala wa Jesu o ka re thuša bjang go tseba nako ya maleba ya go bolela, seo re swanetšego go se bolela le kamoo re swanetšego go bolela ka gona?
Jehofa o tla go Thekga
Re swanetše go lebelela go babja bjang, gona re swanetše go dira’ng ge re babja?
KANEGELO YA BOPHELO
Ga Bjale ke na le Khutšo le Modimo le Mma
Ge Michiyo Kumagai a be a tlogela go rapela badimo, yena le mmagwe ba ile ba se sa kwana. Michiyo o ile a dira’ng gore a boele a be le khutšo le mmagwe?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Cameroon
Les Témoins de Jéhovah du Cameroun
Ancienne Route SONEL
Bonamikano, Bonabéri,
DOUALA
CAMEROON
+237 243-82-18-30
+237 243-82-18-34
+237 699-99-55-02
Dinako tša go Bona Meago ya Lekala
Laboraro le Labohlano
Go thoma ka 2:00 p.m. go ya go 4:30 p.m.
Go bona meago go tšea metsotso e 30
Mešomo yeo e dirwago
Go okamelwa modiro wa Dihlatse tša Jehofa tše di fetago 40 000 tša Cameroon, Gabon le Equatorial Guinea. Go romelwa dikgatišo dinageng tše hlano tša Afrika.


text:
PHAFOGA! February 2015 | Na Beibele e Bohlokwa Lehono?
Ahlaahla ditekanyetšo tše nne tšeo e di rutago tšeo di kgonthišetšago gore e sa dutše e le bohlokwa lehono go swana le ge e be e ngwalwa.
TABA YA LETLAKALA LA KA NTLE
Na Beibele e Bohlokwa Lehono?
Ge Hilton a be a tloga gae, batswadi ba gagwe ba be ba nagana gore a ka se tsoge a fetotše boitshwaro bja gagwe. Ge a be a boa ka morago ga nywaga e 12, o be a fetogile kudu e bile ba sa mo tsebe. Go be go diregile’ng?
TABA YA LETLAKALA LA KA NTLE
Ditekanyetšo tšeo ka Mehla di Šomago go Batho Bohle—Potego
Raquel nkabe a dirile tšhelete ka go amogela letsogo-le-kobong, eupša o lemoga gore o hweditše selo se bohlokwa le go feta ka go se dire bjalo.
TABA YA LETLAKALA LA KA NTLE
Ditekanyetšo tšeo ka Mehla di Šomago go Batho Bohle—Boitshwaro
Ke’ng seo se thušitšego monna yo a bitšwago Cassius go laola kgalefo ya gagwe?
TABA YA LETLAKALA LA KA NTLE
Ditekanyetšo tšeo ka Mehla di Šomago go Batho Bohle—Go Botega Lenyalong
Mosadi yo mongwe o ithutile go tšwa lebading bohlokwa bja go botegela monna wa gagwe. Na lenyalo la gagwe le be le ka phološwa?
TABA YA LETLAKALA LA KA NTLE
Ditekanyetšo tšeo ka Mehla di Šomago go Batho Bohle—Lerato
Beibele e bolela gantši ka lerato, eupša ga se gantši e bolela ka lerato la monna le mosadi goba la maikwelo a thobalano.
WATCHING THE WORLD
Go Lebiša Tlhokomelo e Kgethegilego go tša Maphelo
Ditaba tša morago bjale di kgonthišetša go nepagala ga Beibele tabeng ya tša maphelo.
Bohlale bjo bo Šireletšago
Ke’ng seo se bolelwago ke seema sa Beibele seo se rego: “Topollo ya moya wa motho ke mahumo a gagwe, eupša modiidi ga a hwetše kgalemelo [goba ga a boife]”?
THUŠO BAKENG SA LAPA
Ge Ngwana wa Gago a Botšiša ka Lehu
Megato e mene e ka go thuša go araba dipotšišo tša bona gomme wa ba bontšha kamoo ba ka lebeletšanago le boemo bja ge motho yo ba mo ratago hwile.
POLEDIŠANO
Lebaka Leo Moruti a Tlogetšego Kereke ya Gagwe
Ithute ka maiteko ao Antonio Della Gatta a a dirilego gore a tsebe Modimo le gore a ikwe a le kgauswi le Yena.
PONO YA BEIBELE
Mesia
Na o be o tseba gore Beibele e porofetile gore Mesia o be a tla hwa pele a feleletša modiro wa gagwe?
NA DI HLAMILWE?
Lephego Leo le Kobegelago Godimo Ntlhaneng la Dinonyana Tšeo di Fofago ka Lebelo
Ka go ekiša tsela yeo a hlamilwego ka yona, boradientšineare ba sekeditše makhura a dilithara tše dimilione tše 7 600 a difofane tša jet ka ngwaga o tee.
Dihlogo tše Dingwe tša Inthaneteng
Hlalefa ge o Dira Bagwera Inthaneteng
Ipshine ka go e diriša eupša o hlokomele ge o bolela le bagwera ba gago inthaneteng.
Go fa go a Thabiša
Go na le ditsela tše dintši tša go fa ba bangwe. O nagana ka dife?


text:
BOPHELO BJA BOKRISTE
Thuto ya Modimo e Fenya Kgethollo
Jehofa ga a bebe sefahlego. (Dit 10:34, 35) O amogela batho bao ba “tšwago ditšhabeng tšohle, melokong yohle, merafong yohle le malemeng ohle.” (Kut 7:9) Ka gona, ka phuthegong ya Bokriste ga go na kgethollo goba go rata batho ba itšego feela. (Jak 2:1-4) Re leboga thuto ya Modimo ka ge re thabela paradeise ya moya yeo go yona re bonago ge maphelo a batho a fetošwa. (Jes 11:6-9) Ge re dutše re itlhahloba ka kelohloko go ntšha mohuta le ge e le ofe wa kgethollo ka dipelong tša rena, re bontšha gore re ekiša Modimo.
BOGELANG BIDIO E REGO: JOHNY LE GIDEON E KILE YA BA MANABA, EUPŠA GA BJALE KE BARWARRE. KA MORAGO LE ARABENG DIPOTŠIŠO TŠE DI LATELAGO:
Ke ka baka la’ng thuto ya Modimo e phala maiteko ka moka a batho a go fediša kgethollo?
Ke’ng seo se go kgahlago ka borwarre bja rena bja lefaseng ka moka?
Jehofa o tagafatšwa bjang ge re dula re le boteeng le Bakristegotee le rena?


text:
November 14-
20
MMOLEDI 1-6
Kopelo 66 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Thabela go Šoma ka Thata”: (10 mets.)
[Bapala bidio ya Matseno a Mmoledi.]
Mmo 3:12, 13
—Bokgoni bja go thabela go šoma ka thata ke mpho e tšwago go Modimo (w15 2/1 4-6)
Mmo 4:6
—Eba le pono e lekalekanego ka mošomo (w15 2/1 6 ¶3-5)
-
Go Epa Matlotlo a Moya: (8 mets.)
Mmo 2:10, 11
—Solomone o ile a lemoga eng ka mahumo? (w08 4/15 22 ¶9-10)
Mmo 3:16, 17
—Re swanetše go lebelela bjang go hloka toka mo go lego gona lefaseng le? (w06 11/1 14 ¶8)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Mmo 1:1-18
DIRA SOHLE BODIREDING
Leeto la Pele: (2 mets. goba ka tlase ga moo) wp16.6 diriša taba ya sehlogo sa makasine
—Tlogelela motho yoo karata ya JW.ORG.
Leeto la go Boela: (4 mets. goba ka tlase ga moo) wp16.6 diriša taba ya sehlogo sa makasine
—Bala mangwalo sedirišweng sa elektroniki.
Thuto ya Beibele: (6 mets. goba ka tlase ga moo) bh 22-23 ¶11-12
—Laletša morutwana yoo go tla dibokeng.
BOPHELO BJA BOKRISTE
“Kamoo re ka Dirišago Puku ya Beibele e re Ruta Eng?”: (15 mets.) Poledišano. Ka morago, bapala ke moka le boledišaneng ka bidio yeo e bontšhago karolo ya thuto ya Beibele go dirišwa Therešo 4 go letlakala 115 la puku ya Beibele e a re Ruta.
Thuto ya Beibele ya Phuthego: (30 mets.) kr kgao. 4 ¶1-6 le lepokisi le le rego “Seo se Bolelwago ke Leina la Modimo”
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 112 le Thapelo


text:
WEPESAETE YA JW.ORG
Diriša Wepesaete ka Leleme le Lengwe
Ge e ba o ithuta leleme le itšego, goba o rata go boledišana le motho yo mongwe yo a bolelago leleme le lengwe ka molaetša wa Beibele o diriša Wepesaete ya jw.org, šomiša e mengwe ya mekgwa ye e lego ka mo tlase bakeng sa go diriša jw.org ka leleme leo o le nyakago.
Fetola Leleme Leo Wepesaete e Tšwelelago ka Lona
Kgotla Lepokisana la Maleme go bona maleme ka moka ao a lego gona go jw.org.
Maleme ka moka a na le le lengwe la maswao a ka thoko ga wona:
Leswao le le ra gore jw.org goba karolo ya yona e a hwetšagala ka leleme leo. Kgotla leleme leo o nyakago go bona Wepesaete ka lona.
Leswao le le ra gore jw.org ga se ya hlwa e hwetšagala ka leleme leo, eupša go na le dipuku tšeo o ka di taoneloutago ka leleme leo. Kgotla leleme leo go bona dipuku tšeo di lego gona.
Le ke leswao la polelo ya diatla.
Ge e ba jw.org ya polelo ya diatla e šetše e hwetšagala ka leleme leo o le kgethilego, gona Wepesaete e tla ba ya polelo ya diatla.
Ge e ba jw.org e sa hlwa e hwetšagala ka polelo ya diatla yeo o e kgethilego, o tla bona dipuku tša polelo ya diatla tšeo di lego gona ka polelo yeo.
Ka ge go e na le maleme a mantši, diriša o mongwe wa mekgwa ye go hwetša leleme leo o le nyakago kapejana:
Kgetha leleme leo o le nyakago: Maleme a mane ao o felago o a diriša a tla tšwelela ka godimo.
Ngwala leleme leo o le nyakago: Ngwala ditlhaka tše sego kae tša mathomo tša leleme leo o le nyakago, o ka di ngwala ka leleme la gago goba ka Seisemane. Ka mohlala, ge e ba Wepesaete ya gago e le ka Seisemane gomme o nyaka Sepedi, o ka ngwala “Sepedi.” Ge o dutše o ngwala, go tla tšwelela feela maleme ao a sepedišanago le ditlhaka tšeo o di ngwalago.
Bala Dipuku le Dihlogo tše Itšego ka Leleme le Lengwe
Mokgwa wa 1: Diriša mokgwa wo matlakaleng a Wepesaete ao a nago le lepokisana la Bala ka.
Kgotla leina la puku, sehlogo goba makasine wo o nyakago go o bala goba o nyakago go boledišana le motho yo mongwe ka wona. Ke moka kgetha leleme leo o le nyakago lepokisaneng la Bala ka gore o bone sehlogo seo o nyakago go se bala ka leleme leo o le nyakago. (Ge e ba leleme leo o le nyakago le se gona lepokisaneng la Bala ka, se se ra gore puku goba makasine woo o o nyakago ga se wa hlwa o eba gona ka leleme leo.)
Temošo: Lepokisaneng le la Bala ka, go na le leswao la di-Headphones ka thoko ga leleme, leo le bontšhago gore o ka kgona go theetša selo seo o nyakago go se bala ka leleme leo.
Ge o nyaka go bala puku goba makasine ka leleme le lengwe o diriša lepokisana la Bala ka, go tla tšwelela puku yeo goba makasine woo feela ka leleme leo o le kgethilego. Wepesaete ka moka e tla tšwelela ka leleme leo o tsenego ka lona.
Mokgwa wa 2: Ge e ba puku goba makasine wo o o balago o se na lepokisana la Bala ka, diriša Lepokisana la Maleme leo le lego kua godimo go fetola Wepesaete gore e be ka leleme leo o le nyakago. Ge e ba puku goba makasine wo o nyakago go o bala ka leleme leo o le kgethilego o le gona, o tla tšwelela. Ge e ba seo o nyakago go se bala se se gona, Wepesaete e tla go iša mathomong ka leleme leo o le kgethilego.
Hwetša Dipuku le tše Dingwe ka Leleme le Lengwe
E ya go DIKGATIŠO> DILO TŠEO DI LEGO GONA. Kgetha leleme lepokisaneng la Bontšha ke moka o kgotle Nyaka.
Diriša mekgwa e latelago go hwetša leleme kapejana:
Kgetha leleme leo o le nyakago: Maleme a mane ao o felago o a diriša a tla tšwelela ka godimo.
Ngwala leleme: Ngwala ditlhaka tše sego kae tša mathomo tša leleme leo o le nyakago, o ka di ngwala ka leleme la gago goba ka Seisemane. Ka mohlala, ge e ba Wepesaete ya gago e le ka Seisemane gomme o nyaka dipuku ka Sepedi, o ka ngwala “Sepedi.” Ge o dutše o ngwala, go tla tšwelela feela maleme ao a sepedišanago le ditlhaka tšeo o di ngwalago.
Ge e ba go e na le dipuku tše dintši tša leleme leo o le kgethilego, letlakala la DILO TŠEO DI LEGO GONA le tla bontšha dipuku tše sego kae feela. Bakeng sa go hwetša dipuku tše dingwe ka leleme leo o le kgethilego, e ya go ( DIPUKU LE DIPOROUTŠHA goba DIMAKASINE) gore o bone dipuku ka moka tšeo di lego gona ka leleme leo o le kgethilego.
Ge e ba go se na dipuku tše itšego tšeo o di nyakago tša leleme leo o le kgethilego, gona letlakala le tla tšweletša dilinki tša dipuku tšeo di lego gona ka leleme leo.


text:
Dipotšišo tša Beibele di a Arabja
Ke ka baka la’ng go na le diporofeto ka Beibeleng?
Go na le diporofeto tše dintši tšeo di hlaloswago ka botlalo ka Beibeleng. Ga go motho yo a ka bolelago e sa le pele kamoo go nabilego gakaalo ka bokamoso. Ka go re’alo, go phethagala ga diporofeto tša Beibele go nea bohlatse bjo bo kgodišago bja gore Beibele ke Lentšu la Modimo.—Bala Joshua 23:14; 2 Petro 1:20, 21.
Diporofeto tša Beibele tšeo di šetšego di phethagetše di re nea motheo o kwagalago wa gore re dumele go Modimo. (Baheberu 11:1) Le gona di re nea kgodišego ya gore dikholofetšo tša Modimo ka bokamoso bjo bokaone di tla phethagala. Ka go re’alo, boporofeta bja Beibele bo re nea kholofelo ya kgonthe.—Bala Psalme 37:29; Baroma 15:4.
Diporofeto tša Beibele di re thuša bjang?
Diporofeto tše dingwe di lemoša bahlanka ba Modimo gore ba tšee kgato. Ka mohlala, ge Bakriste ba lekgolong la pele la nywaga ba be ba bona go phethagala ga diporofeto tše itšego, ba ile ba tloga Jerusalema. Ka morago, ge motse o be o fedišwa ka ge batho ba bantši ba wona ba ile ba gana Jesu, Bakriste ba be ba le kgole lefelong leo le bolokegilego.—Bala Luka 21:20-22.
Lehono, diporofeto tšeo di phethagalago di bontšha gore kgauswinyane Mmušo wa Modimo o tla fediša mebušo ya batho. (Daniele 2:44; Luka 21:31) Ka gona go akgofile gore motho yo mongwe le yo mongwe a tšee kgato gona bjale gore a amogelwe ke Kgoši yeo Modimo a e kgethilego, e lego Jesu Kriste.—Bala Luka 21:34-36.


text:
DOMINICAN REPUBLIC
Tokologo ya go Dira Boboledi
Go Bolawa ga Trujillo
Ka 1960, pušo ya Trujillo ya go gatelela batho e be e solwa lefaseng ka bophara e bile e ganetšwa le ke batho ba mokgatlong wa gagwe. Nakong ya moferefere wo wa dipolotiki, ka January 1961 Milton Henschel yo a tšwago ntlongkgolo o ile a etela naga ye gomme a ba gona kopanong ya matšatši a mararo. Kopanong yeo go bile le batho ba 957 gomme gwa kolobetšwa ba 27. Nakong ya ketelo ya gagwe, Ngwanabo rena Henschel o ile a thuša bana babo rena go rulaganya modiro lefsa le go thala mmapa wa tšhemo.
Balebeledi ba babedi ba tikologo e lego Enrique Glass le Julián López, ba ile ba abelwa go etela diphuthego. Julián o re: “Tikologo yeo ke bego ke abetšwe go yona e be e bopša ke diphuthego tše pedi tša ka bohlabela bja naga le diphuthego ka moka tša ka leboa. Tikologo ya Enrique e be e akaretša diphuthego tše dingwe ka moka tša ka bohlabela le tša ka borwa.” Diketelo tšeo di ile tša dira gore diphuthego di kgone go ikgokaganya le mokgatlo gotee le go thuša go aga bana babo rena moyeng.
Salvino le Helen Ferrari, e lego dialoga tša klase ya bobedi ya Gilead, ba ile ba fihla ka 1961. Phihlelo ye ba bilego le yona kua Cuba e le baromiwa e ile ya ba thuša kudu modirong o mogolo wa puno nageng ye ya Dominican Republic. Mafelelong Salvino o ile a hlankela e le setho sa Komiti ya Lekala go ba go fihla a ehwa ka 1997, gomme Helen o bile tirelong ya nako e tletšego ka nywaga e 79, yeo e mentši ya yona a e feditšego e le moromiwa.
Nakwana ka morago ga go fihla ga lapa la Ferrari, pušo ya Trujillo ya kgatelelo e ile ya fihla mafelelong ka tsela e sehlogo bošegong bja May 30, 1961, ge babolai ba gagwe ba hlahlamolla koloi ya gagwe ka dikolo. Lega go le bjalo, go bolawa ga gagwe ga sa nka gwa fediša dikgaruru tša dipolotiki, ka gona naga ye e ile ya tšwela pele e na le dintwa tša selegae le tša dipolotiki ka nywaga e mmalwa.
Modiro wa Boboledi o Tšwela Pele
Ka yona nako yeo, baromiwa ba oketšegilego ba ile ba fihla nageng ye. William Dingman yo a alogilego klaseng ya mathomo ya Gilead le mosadi wa gagwe e lego Estelle, gotee le Thelma Critz le Flossie Coroneos, ba ile ba abelwa Dominican Republic ba etšwa lekaleng la Puerto Rico ka morago ga matšatši a mabedi feela Trujillo a bolailwe. William o re: “Go be go na le dikgaruru tša dipolotiki nageng ye ge re be re fihla e bile go tletše mašole. Go be go naganwa gore go na le batho bao ba nyakago go menola mmušo, gomme mašole a be a phuruphutša motho yo mongwe le yo mongwe ditseleng tše dikgolo. Re ile ra emišwa mafelong a mmalwa gomme merwalo ya rena ya phuruphutšwa. Mašole a be a ntšha selo se sengwe le se sengwe ka mekotleng, gaešita le dilo tše dinyenyane.” E be e tloga e le tlhohlo go dira boboledi nageng ye yeo e tletšego ka dikgaruru tša dipolotiki.
William o itše: “Nakong ya pušo ya kgatelelo ya Trujillo, setšhaba se be se boditšwe gore Dihlatse tša Jehofa di lwantšha mmušo le gore di kotsi kudu. . . . Lega go le bjalo, ganyenyane-ganyenyane re ile ra kgona go dira gore batho ba re kwešiše.” Ka ge re be re thomile modiro wa rena lefsa, batho ba bantši bao ba thabelago ba be ba arabela gabotse molaetšeng wa Mmušo. Ge ngwaga wa tirelo wa 1961 o fela, go be go na le babulamadibogo ba kgethegilego ba 33 nageng ye.


text:
Karolo 3: Go Tloga ge ba Lokollwa Egipita go Fihla go Kgoši ya Pele ya Isiraele
Moshe o ile a etelela Baisiraele pele go tšwa bokgobeng bja Egipita go fihla Thabeng ya Sinai, moo Modimo a ilego a ba nea melao ya gagwe. Ka morago, Moshe o ile a romela banna ba 12 go yo hlola naga ya Kanana. Eupša ba 10 ba bona ba ile ba boa le pego e mpe. Ba ile ba dira gore setšhaba se nyake go boela Egipita. Ka baka la ge Baisiraele ba be ba hloka tumelo, Modimo o ile a ba otla ka go dira gore ba ralale lešokeng ka nywaga e 40.
Mafelelong, Joshua o ile a kgethwa gore a etelele Baisiraele pele go ba iša nageng ya Kanana. Go ba thuša gore ba tšee naga yeo, Jehofa o ile a dira mehlolo. O ile a dira gore Noka ya Jorodane e kgaotše go ela, merako ya Jeriko e we gomme letšatši le eme felo gotee letšatši ka moka. Ka morago ga nywaga e tshelelago, Bakanana ba ile ba amogwa naga ya bona.
Go thoma ka Joshua, Isiraele e ile ya bušwa ke baahlodi ka nywaga e 356. Re tlo ithuta ka ba bantši ba bona go akaretša Baraka, Gideone, Jefeta, Simisone le Samuele. Le gona re tlo bala ka basadi ba bjalo ka Rahaba, Debora, Jaele, Ruthe, Naomi le Delila. Ditiragalo tša histori tšeo di lego Karolong ye ya BORARO di akaretša nywaga e 396.


text:
Nonwane e Tee e Lebiša go e Nngwe
MOAPOSTOLA PAULO o ngwaletše Bakriste bao ba bego ba phela seripeng sa bobedi sa lekgolo la pele la nywaga C.E. gore: “Hlokomelang.” O be a ba nea temošo malebana le eng? “Mohlomongwe go ka ba le yo a le thopago ka filosofi le bofora bja lefeela go ya ka tlwaelo ya batho.”—Bakolose 2:8.
Go sa šetšwe temošo ya Paulo, go tloga magareng ga lekgolo la bobedi la nywaga C.E., Bakriste ba bangwe ba ile ba thoma go diriša dikgopolo tšeo di tšwago go bo-radifilosofi ba bogologolo ge ba hlalosa ditumelo tša bona. Ka baka la’ng? Ba be ba nyaka go amogelwa ke dirutegi tša Mmušong wa Roma gomme ka go rialo ba di sokolle.
Justin Martyr, yo mongwe wa bao ba tumilego ba Bakriste ba, o be a dumela gore Mmoleledi wa Modimo o be a iponagaditše go bo-radifilosofi ba Bagerika kgale pele ga ge Jesu a ka tla. Go ya ka Justin le barutiši ba naganago go swana le yena, go tsenywa ga filosofi le dinonwane Bokristeng go dirile gore mohuta wo wa bodumedi e be o amogelwago ka gohle.
Mohuta wa Bokriste wa Justin Martyr o ile wa atlega kudu go direng gore batho ba sokologe. Lega go le bjalo, go amogelwa ga nonwane e tee go dirile gore go tšweletšwe tše dingwe gomme gwa tšweletšwa le seo ga bjale go dumelwago gore ke thuto ya Bokriste. Gore o lemoge gore dilo tše ke dinonwane, bapiša seo ditšhupetšo tše di latelago di se bolelago le seo ge e le gabotse Beibele e se rutago.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 35:1-10
35 Lešoka le tikologo e se nago meetse di tla hlalala+ gomme leganata le tla thaba la khukhuša go etša letšoba la safrona.+2 Ruri le tla khukhuša+ la thaba e le ka kgonthe ka lethabo le legolo le ka mokgoši wa lethabo.+ Le tla fiwa letago la Libanoni,+ lona letago la Karamele+ le la Sharona.+ Go tla ba le batho bao ba tla bonago letago la Jehofa,+ letago la Modimo wa rena.+3 Matlafatšang diatla tše di fokolago gomme le tiiše matolo a kgwehlakgwehlago.+4 Botšang bao ba dipelo tše di tshwenyegilego, le re:+ “Tiang matla.+ Le se ke la boifa.+ Bonang! Modimo wa lena o tla tla ka tefetšo,+ Modimo o tla le lefeletša.+ Yena o tla tla a le phološa.”+5 Mohlang woo mahlo a difofu a tla buduloga+ gomme ditsebe tša difoa di tla thibologa.+6 Mohlang woo sehlotša se tlo taboga bjalo ka kgama+ gomme leleme la semumu le tlo goelela ka lethabo.+ Lešokeng go tla phulega meetse gomme leganateng gwa phulega mafula.7 Naga e omišitšwego ke phišo e tla be e fetogile e etša mogobe wa mahlaka gomme naga e nyorilwego e etša methopo ya meetse.+ Segoleng sa diphukubje+ moo di khutšago gona, go tla ba le bjang bjo botala le mahlaka le dimela tša papirase.+8 Gona moo go tla ba le tsela e kgolo,+ yona tsela; e tla bitšwa Tsela e Kgethwa.+ Motho wa go se hlweke a ka se fete go yona.+ E tla sepelwa ke yo a sepelago ka yona, go ka se be le ba mašilo bao ba ralalago go yona.9 Go ka se be le tau moo, dibata tše šoro di ka se sepele go yona.+ Di ka se hwetšwe moo;+ bao ba rekolotšwego ba tla sepela moo.+10 Bao ba lopolotšwego ke Jehofa ba tla boa+ ba tla Tsione ba goelela ka lethabo;+ ba tla thaba go iša mehleng ya neng le neng.+ Ba tla hwetša lethabo le tlhalalo gomme manyami le go fegelwa di tla tšhaba.+


text:
Bota Jehofa ka Mehla!
“Mmoteng ka dinako tšohle.”—PSALME 62:8.
1-3. Ke ka baka la’ng Paulo a be a kgodišegile gore a ka bota Jehofa? (Bona seswantšho se se lego ka mo godimo.)
GE E ba o be o le Mokriste kua Roma lekgolong la pele la nywaga, o be o tla ba o phetše nakong e kotsi kudu. Baroma ba be ba tlaiša Bakriste o šoro. Ba ile ba latofatša Bakriste ka gore ke bona ba thomilego mollo o mogolo kua Roma le gore ba hloile batho. Bana beno ba bantši le dikgaetšedi ba Bakriste ba ile ba golegwa. Ba bangwe ba ile ba gagoganywa ke diphoofolo. Ba bangwe ba ile ba kokotelwa dikoteng gomme ba fišwa ba sa phela gore ba bonege bošego. Letšatši le lengwe le le lengwe o be o tseba gore o ka diragalelwa ke se sengwe sa dilo tšeo.
2 Nakong ye e thata kudu, moapostola Paulo o be a le kgolegong. A ka ba a ile a ipotšiša ge e ba bana babo ba Bakriste ba be ba tla mo thuša ka gobane o ile a gopola gore pejana ga moo ga go na motho yo a ilego a mo thuša. Eupša Jehofa o ile a mo thuša a diriša Morena Jesu. O ngwadile gore: “Morena o ile a ema le nna gomme a mpha matla.” Jesu o ile a nea Paulo matla ao a bego a a hloka. Paulo o ile a ba a ngwala gore o “hlakodišitšwe molomong wa tau.”—2 Timotheo 4:16, 17. * (Bona mongwalo wa ka tlase.)
3 Paulo o ile a gopola kamoo Jehofa a ilego a mo thuša ka gona nakong e fetilego. Ka gona o be a kgodišegile gore Jehofa o tla mo nea matla ao a a hlokago gore a kgotlelele boemo bjo a bego a lebeletšane le bjona mo nakong ye gotee le diteko le ge e le dife tša nakong e tlago. O be a tloga a kgodišegile ka se moo a ilego a ngwala gore: “Morena o tla ntlhakodiša modirong o mongwe le o mongwe o kgopo.” (2 Timotheo 4:18) Paulo o be a ithutile gore gaešita le maemong ao bana babo ba bego ba sa kgone go mo thuša, ka mehla o be a ka bota thušo ya Jehofa le Jesu. O be a tloga a kgodišegile ka seo.
DIBAKA TŠA GORE RE BOTE JEHOFA
4, 5. (a) Ke mang yo ka mehla a ka go neago thušo yeo o e hlokago? (b) O ka dira’ng gore tswalano ya gago le Jehofa e be matla kudu?
4 Na o kile wa ba le bothata bjo bogolo moo o ilego wa ikwa o le noši, go se na motho yo a ka go thušago? Mohlomongwe o be o lahlegetšwe ke mošomo goba o na le mathata sekolong. Mohlomongwe o be o babja kudu goba o lebeletšane le teko e nngwe e thata kudu. O ka ba o ile wa kgopela batho ba bangwe gore ba go thuše eupša wa nyamišwa ke gore ba paletšwe ke go go thuša. Ke therešo gore go na le mathata a mangwe ao batho ba ka se kgonego go a rarolla. O tla dira’ng ge go le bjalo? Beibele e re botša gore re ‘bote Jehofa.’ (Diema 3:5, 6) Eupša na o ka kgodišega gore o tla go thuša? Ee! Re ka bala mehlala e mentši ka Beibeleng yeo e re kgodišago gore ruri Jehofa o thuša batho ba gagwe.
Teko e re nea sebaka sa go bota Jehofa ka mo go feletšego
5 O se ke wa kgopišega ge batho ba sa go nee thušo yeo o e hlokago. Go e na le moo, ka go swana le Paulo, nagana ka teko yeo o lebeletšanego le yona e le sebaka sa gore o bote Jehofa ka mo go feletšego. Le gona ke sebaka sa gore o bone kamoo a nago le taba le wena. Ka go re’alo, tsela yeo o botago Jehofa le tswalano ya gago le yena di tla ba matla kudu.
RE SWANETŠE GO BOTA JEHOFA
6. Ke ka baka la’ng go ka fo se be bonolo go bota Jehofa ge re na le bothata bjo bogolo?
6 O ka ba o na le bothata bjo bogolo bjo bo go ferekanyago. O dirile sohle se o ka se kgonago go rarolla bothata bjoo, e bile o rapetše Jehofa gore a go thuše. Na bjale o ka iša maswafo fase ka ge o bota gore o tla go thuša? Ee! (Bala Psalme 62:8; 1 Petro 5:7.) Ge e ba o nyaka go ba le tswalano e botse le Jehofa, go bohlokwa gore o ithute go mmota. Eupša ga se ka mehla go lego bonolo go dira se. Ka baka la’ng? Lebaka le lengwe ke gore Jehofa a ka fo se arabe thapelo ya gago le semeetseng.—Psalme 13:1, 2; 74:10; 89:46; 90:13; Habakuku 1:2.
Jehofa, yena Tatago rena wa legodimong, o a re rata e bile o tseba seo re se hlokago
7. Ke ka baka la’ng e se ka mehla moo Jehofa a arabago dithapelo tša rena le semeetseng?
7 Ke ka baka la’ng e se ka mehla moo Jehofa a arabago dithapelo tša rena le semeetseng? Beibele e re Jehofa ke Tatago rena gomme rena re bana ba gagwe. (Psalme 103:13) Tate ga a nee ngwana wa gagwe dilo ka moka tšeo a mo kgopelago tšona goba go mo nea tšona le semeetseng. Tate o a tseba gore ngwana a ka nyaka selo se itšego ke moka ka moragonyana a se sa se nyaka. Le gona tate o tseba seo se swanetšego ngwana wa gagwe, e bile o tseba kamoo se ka kgomago batho ba bangwe. O tseba seo ngwana wa gagwe a se hlokago le gore o swanetše go se hwetša neng. Ge e ba tate a ka nea le semeetseng ngwana wa gagwe dilo ka moka tše a di kgopelago, e tla ba mohlanka wa ngwana wa gagwe. Jehofa, yena Tatago rena wa legodimong, o a re rata. Ka ge e le Mmopi wa rena yo bohlale, o tseba seo re se hlokago e bile o tseba nako ya maleba ya go re nea seo re mo kgopelago sona. Ke mo gobotse gore re lete gomme re bone kamoo Jehofa a arabago dithapelo tša rena.—Bapiša le Jesaya 29:16; 45:9.
8. Jehofa o re holofetša’ng ka seo re kgonago go se kgotlelela?
8 Le gona gopola gore Jehofa o tseba seo motho yo mongwe le yo mongwe a ka kgonago go se kgotlelela le seo a ka se kgonego go se kgotlelela. (Psalme 103:14) Ka gona o re nea matla ao re a hlokago. Ke therešo gore ka dinako tše dingwe re ka ikwa re se sa kgona go kgotlelela. Eupša Jehofa o re holofetša gore ge re se sa kgona go kgotlelela teko e itšego, o tla “bula tsela ya go tšwa.” (Bala 1 Bakorinthe 10:13.) Ruri go a kgothatša go tseba gore re ka bota gore Jehofa o tseba gabotse gore re ka kgotlelela go fihla kae!
9. Re swanetše go dira’ng ge e ba re rapela Jehofa gore a re thuše eupša a sa re arabe le semeetseng?
9 Ge e ba re rapela Jehofa gore a re thuše eupša a sa re arabe le semeetseng, anke re se fele pelo. Gopola gore Jehofa o dula a loketše go re thuša, eupša o leta ka go se fele pelo gore go fihle nako ya maleba ya go re nea seo re se hlokago. Beibele e re botša gore: “Jehofa o tla dula a le letile gore a le gaugele, gomme o tla ema gore a le bontšhe kgaugelo. Jehofa ke Modimo wa kahlolo. Go thaba bao ba dulago ba mo letetše.”—Jesaya 30:18.
“MOLOMONG WA TAU”
10-12. (a) Ke’ng seo se ka dirago gore go be thata go hlokomela setho sa lapa seo se babjago? (b) Ge o bota Jehofa dinakong tše thata, se se tla kgoma bjang tswalano ya gago le yena? Nea mohlala.
10 Boemo bjo o lego go bjona bo ka ba bo le thata kudu moo o ikwago go swana le Paulo gomme o hloka go hlakodišwa “molomong wa tau.” (2 Timotheo 4:17) Dinakong tše bjalo ka tše, go bohlokwa le go feta gore o bote Jehofa. Ka mohlala, o ka ba o hlokometše setho sa lapa seo se babjago. O rapetše Jehofa gore a go thuše go dira diphetho tše dibotse le gore o be matla. * (Bona mongwalo wa ka tlase.) Ga bjale o ka ikwa o na le khutšo ge o gopola gore Jehofa o a go bona boemong bjo o lego go bjona e bile o a kwešiša. O tla go thuša gore o kgotlelele le go mmotegela.—Psalme 32:8.
Bota gore Tatago wa legodimong o tla go nea matla a gore o mmotegele
11 Ka dinako tše dingwe go ka bonagala eka Jehofa ga a go thuše. Mohlomongwe dingaka ga di dumelelane ka seo se swanetšego go dirwa. Goba o ka ba o be o holofetše gore ba leloko ba tla go homotša, eupša go bonagala ba mpefatša boemo. Ka mehla ithekge ka Jehofa gore a go nee matla. Dula o batamela kgauswi le yena. (Bala 1 Samuele 30:3, 6.) Ka morago ge o bona kamoo Jehofa a go thušitšego ka gona, tswalano ya gago le yena e tla matlafala kudu.
12 Linda o ile a ikwa ka yona tsela yeo. * (Bona mongwalo wa ka tlase.) O ile a hlokomela batswadi ba gagwe bao ba ilego ba babja ka nako e telele pele ba ka hwa. O re: “Ge re be re le boemong bjo, nna, monna wa ka le kgaetšedi ya ka gantši re be re sa tsebe gore re dire eng. Ka dinako tše dingwe re be re bona go se na motho yo a ka re thušago. Lega go le bjalo, ge re lebelela morago re bona gabotse kamoo Jehofa a re thekgilego ka gona. O ile a re matlafatša gomme a re nea seo re bego re tloga re se hloka, gaešita le ge go be go bonagala re feletšwe ke maano.”
13. Go bota Jehofa go thušitše Rhonda bjang go kgotlelela masetlapelo a go latelana?
13 Go bota ga rena Jehofa ka mo go feletšego go tla re thuša le go kgotlelela masetlapelo. Se ke seo se ilego sa diragalela Rhonda. Monna wa gagwe, yo e sego yo mongwe wa Dihlatse tša Jehofa, o be a mo hlala. Yona nakong ye, kgaetšedi ya gagwe o ile a botšwa gore o na le bolwetši bjo bošoro kudu bjo bo golofatšago mmele bjo bo bitšwago lupus. Ke moka, dikgwedi tše sego kae ka morago, mogadibo wa gagwe o ile a hwa. Ge Rhonda a be a thoma go tielela ka morago ga masetlapelo a, o ile a tšea bobulamadibogo bja ka mehla. Eupša ka yona nako yeo, mmagwe o ile a hwa. Rhonda o kgonne bjang go kgotlelela masetlapelo a? O re: “Ke be ke boledišana le Jehofa letšatši le lengwe le le lengwe, ke boledišana le yena le ka diphetho tše dinyenyane. Go dira seo go dirile gore Jehofa e be wa kgonthe go nna. Go nthutile gore ke ithekge ka yena go e na le go ipota goba go bota batho ba bangwe. Le gona thušo yeo a ilego a nnea yona e be e le ya kgonthe—ke ile ka hwetša dilo ka moka tšeo ke bego ke di hloka. Ka baka leo, ke latswitše go šoma gotee le Jehofa.”
14. Jehofa a ka go thuša bjang ge setho sa lapa se kgaotšwe?
14 Nagana ka boemo bjo bongwe ke bjo bjo thata. A re re setho sa lapa la geno se kgaotšwe. O tseba seo Beibele e se bolelago mabapi le kamoo re swanetšego go swara batho bao ba kgaotšwego. (1 Bakorinthe 5:11; 2 Johane 10) Eupša ka ge o rata motho yoo, o ka nagana gore go thata kudu go kwa taelo ye ya Beibele goba ga go kgonege go ekwa. Na o tla bota gore Tatago wa legodimong o tla go nea matla a gore o mmotegele? Na o tla bona boemo bjo e le sebaka sa gore o batamele kgauswi le Jehofa?
15. Ke ka baka la’ng Adama a ile a se kwe Jehofa?
15 Re ka bapetša bjang boemo bjo le bja motho wa pele e lego Adama? Na o ile a ipotša gore a ka kgetha go se kwe Jehofa gomme a tšwela pele a phela? Aowa, Adama ga se yena a ilego “a forwa.” (1 Timotheo 2:14) Bjale ke ka baka la’ng a ile a se kwe Jehofa? Adama o ile a ja seenywa se mosadi wa gagwe a mo neilego sona ka gobane o be a rata mosadi wa gagwe go feta Jehofa. O ile a kwa mosadi wa gagwe go e na le go kwa taelo yeo Jehofa a bego a mo neile yona.—Genesi 3:6, 17.
16. Ke mang yo re swanetšego go mo rata kudu, gona ka baka la’ng?
16 Seo Adama a se dirilego se re ruta gore re swanetše go rata Jehofa go feta motho le ge e le ofe. (Bala Mateo 22:37, 38.) Le gona ge re ka rata Jehofa ka tsela yeo e matla, re ka thuša ba leloko ka tsela e kaonekaone, go sa šetšwe gore ba hlankela Jehofa goba go se bjalo. Ka gona dula o matlafatša tsela yeo o ratago Jehofa le yeo o mmotago ka yona. Ge e ba o tshwenyegile ka setho sa lapa seo se kgaotšwego, rapela Jehofa gomme o mo ntšhetše sa mafahleng. * (Bona mongwalo wa ka tlase.) (Baroma 12:12; Bafilipi 4:6, 7) Gaešita le ge o ekwa bohloko kudu, nagana ka boemo bjo e le sebaka sa go matlafatša tswalano ya gago le Jehofa le go feta. Ka go re’alo o tla kgona go mmota gomme wa tseba gore go mo kwa go tla ba le mafelelo a mabotse kudu.
SEO RE KA SE DIRAGO GE RE SA LETILE
17. Ge e ba re dula re swaregile modirong wa boboledi, re ka bota gore Jehofa o tla dira’ng?
17 Ke ka baka la’ng Jehofa a ile a hlakodiša Paulo “molomong wa tau”? Paulo o re: “E le gore boboledi bo phethwe ka botlalo ka nna.” (2 Timotheo 4:17) Le rena Jehofa o re neile modiro wa go bolela “ditaba tše dibotse,” e bile o re bitša “bašomigotee” le yena. (1 Bathesalonika 2:4; 1 Bakorinthe 3:9) Ge e ba re dula re swaregile kamoo re ka kgonago ka gona modirong wo, re ka bota gore Jehofa o tla re nea dilo ka moka tšeo re di hlokago. (Mateo 6:33) Le gona go tla ba bonolo gore re lete Jehofa gore a arabe dithapelo tša rena.
18. Ke’ng se o ka se dirago go matlafatša tsela yeo o botago Jehofa le go matlafatša tswalano ya gago le yena?
18 Ka gona diriša letšatši le lengwe le le lengwe go matlafatša tswalano ya gago le Jehofa. Ge go tšwelela teko gomme e dira gore o tshwenyege, lebelela seo e le sebaka sa go batamela kgauswi le Jehofa. Bala le go ithuta Lentšu la Modimo e lego Beibele gomme o naganišiše ka lona. Dula o rapela Jehofa gomme o swarege ka go mo hlankela. Ge o ka dira dilo tše, o ka kgodišega gore Jehofa o tla go thuša go kgotlelela diteko ka moka tšeo o lebeletšanego le tšona gona bjale le tšeo di ka go welago nakong e tlago.
^ ser. 2 Paulo a ka ba a ile a hlakodišwa ditaung tša kgonthe goba maemong a mangwe a kotsi.
^ ser. 10 Go na le dihlogo tše di gatišitšwego go thuša Bakriste go kgotlelela malwetši le go thuša bao ba ba hlokomelago. Bala Phafoga! ya February 8, 1994; February 8, 1997; June 8, 2000 le ya February 8, 2001.
^ ser. 12 Maina a fetotšwe.
^ ser. 16 Go gatišitšwe dihlogo tša go re thuša ge setho sa lapa se tlogela go hlankela Jehofa. Bala Morokami wa September 1, 2006, matlakala 17-21, le wa January 15, 2007, matlakala 17-20.


text:
MOROKAMI 2010-02-01
BABADI BA RENA BA A BOTŠIŠA
Na o Swanetše go Dumela go Boraro-botee e le Gore o be Mokriste?
Thuto ye go thata go e hlalosa. Seo Beibele e se rutago se a kwagala e bile se bonolo.
RUTA BANA BA GAGO
Rebeka o be a Ikemišeditše go Kgahliša Jehofa
Rebeka o ile a ikwa bjang ge a be a kgopelwa gore e be mosadi wa Isaka?
DITSELA TŠA GO HWETŠA LETHABO LA LAPA
Go Dirišana le Mmatswale le Ratswale
Na ba bogwe goba ba bogadi bja gago ba rata go tsenatsenana le bophelo bja gago? Ithute kamoo o ka kaonefatšago boemo le go phema kgateletšego lenyalong la gago.


text:
February 6-12
JESAYA 47-51
Kopelo 120 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Go kwa Jehofa go Tliša Ditšhegofatšo”: (10 mets.)
Go Epa Matlotlo a Moya: (8 mets.)
Jes 49:6
—Mesia ke “seetša sa ditšhaba” bjang, le ge bodiredi bja gagwe bja lefaseng bo be bo lebišitšwe feela go bana ba Isiraele? (w07 1/15 9 ¶8)
Jes 50:1
—Ke ka baka la eng Jehofa a ile a botšiša Baisiraele gore: ‘Lengwalo la bohlatse la tlhalo la mmago lena le kae?’ (it-1-E 643 ¶4-5)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Jes 51:12-23
DIRA SOHLE BODIREDING
Lokišetša Dithero tša Kgwedi ye: (15 mets.) Poledišano yeo e theilwego go “Dithero tša Mohlala.” Bapala dibidio tša dithero tša mohlala ka e tee ka e tee, gomme ka morago ga e nngwe le e nngwe le boledišane ka dintlha tša bohlokwa. Ka February, bagoeledi ba ka kgetha go sepediša poroutšha ya Na Dilo tše di Phelago di Bopilwe? goba ya The Origin of Life
—Five Questions Worth Asking, go ithekgile ka gore mong wa ntlo o arabela bjang. (Bona lepokisi le le rego “Poroutšha ya The Origin of Life —Five Questions Worth Asking.”)
BOPHELO BJA BOKRISTE
Kopelo 89
Tše di Nyakegago tša Phuthego: (7 mets.) Le ka kgetha go boledišana ka seo re ithutago sona go Puku ya Ngwaga. (yb16 144-145)
Eba Mogwera wa Jehofa
—Ekwa Jehofa: (8 mets.) Poledišano. Thoma ka go bapala bidio yeo e rego, Eba Mogwera wa Jehofa —Ekwa Jehofa. Ke moka o botšiše dipotšišo tše di latelago: Lebaka le legologolo la gore re kwe Jehofa ke lefe? (Die 27:11) Ke ditsela dife tše dingwe tšeo bana ba ka bontšhago ka tšona gore ba kwa Jehofa? Ke ditsela dife tše dingwe tšeo batho ba bagolo ba ka bontšhago ka tšona gore ba kwa Jehofa?
Thuto ya Beibele ya Phuthego: (30 mets.) kr kgao. 8 ¶1-7 le lepokisi leo le rego “Ditaba tše Dibotse ka Maleme a Fetago a 670”
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 98 le Thapelo


text:
MAHUMO AO A LEGO KA LENTŠUNG LA MODIMO | DIPSALME 60-68
Tumiša Jehofa, Yena Mokwi wa Thapelo
Rapela Jehofa gomme o mmotše dilo tšeo o nyakago go mo direla tšona
Bontšha gore o botile Jehofa ka go mo ntšhetša sa mafahleng ge o rapela
Thapelo e tšwago pelong e akaretša go bolela ka dilo tšeo di lego ka garegare ga dipelo tša rena
Ge re rapelela dilo tše itšego ka go lebanya, re kgona go bona gabotse ge Jehofa a re araba
Jehofa ke Mokwi wa dithapelo tša batho ka moka ba dipelo tše dibotse
Jehofa o theetša dithapelo tša “batho ba mehuta ka moka” bao ba tlogago ba nyaka go mo tseba le go dira thato ya gagwe
Re ka rapela Jehofa nako e nngwe le e nngwe
Dilo tšeo ke nyakago go di bolela dithapelong tša ka:


text:
Eland
Leina
Eland [Taurotragus oryx]
Ponalo
Dipoo di ka gola go ya go dimitara tše 1,7 bogodimo gomme e be boima bja dikilograma tše 900. Ntle le gore mme wa o boima, Eland e mahlagahlaga kudu e bile e kgona go tlola magora bonolo fela. E na le serotšwana magetleng le letlalo ka fase ga seledu. Boima bja dinka tša bong ka bobedi ke tšeo di kobegetšego morago di botelele bja metara e tee e kwadilwego. Ditshadi ke tše dinnyane, di ka ba 450 ya di kilograma. Tša dipoo di na le lebala la moriri wo moso phahleng o apešitswego letlalo. Tse ditona le tse di tshegadi ka bobedi di na le mmala wo botsothwa bjo bo sehla ka mmala mo matlalong a tsona. Gape di na methalo thwi ye me tšweu, ye e lego ke ya Eland fela.
Dijo
Eland e ja dihlare le dihlatšana, e šomiša mehuta ya go fapanego ya dimela. E ka phela lebaka le le telele e sa nwe meetse, fela e phela ka dienywa tša Tsamas le Gemsbok Cucumbers go fihlelela dinyakwa tša meetse.
Pelegišo
Le ge Eland e sena sehla sa pelegišo, mo Aforikaborwa go nnile le go bonwa gore go na le tše di godimo kudu go feta dinamane tše belegweng go feta dikgwedi tše dingwe. Namane ke ye tee fela ye belegwang morago ga go duša ga paka ya dikgwedi tše senyane. Dinamane di ka kitima le mohlape diri fela tše mmalwa morago ga pelego.
Boiswaro
Ye nngwe ya dimelo tše di kgahlago tša mohlape wa Eland ke gore e akaretša hlokomelo ya dinamane. Ge e tšhošediwa ke dibata, mophato o itira sehlopha ka pele ka bophara bja tse dipoo gomme di šireletše dinamane le ditshadi tša go ima ka morago. Ka lebaka la go huduga ga mehlape ya Eland go ya go nyaka mafulo a matalana dibakeng tše kgole, gore dipoo di leke go buša dibaka le go di šireletša ga go kgonege. Le ge go le bjalo dipoo di rata bontšha mokgwa wa buša dibaka go dikgadi ka nako go goela.
Bodulohlago
E rata mafelo a go farologana go tšwa go seka legwatata, a nago le bjang, a nago le dihlatšana, bokone bja noka ya Namune, go ya go lešoka la dihlatšana KwaZulu-Natal. Eland e sepela bošego le dimela tše di monyelago meetse mo moyeng go le bošego ka seedi gore di kgone go tla go fa diphoofolo tša leloko la pudi ka meetse.
Di hwetšwa kae?
Eland e ka hwetšwa dileteng tša tšhireletšo tša diphoofolo tša Aforikaborwa. Dileteng tšeo di bego di fedišitšwe gona di bušeditšwe mo di phelago ka boitumelo.
Dibatana
Di-Eland ye kgolo ke motšwasehlabelo wa ditau le diphiri tša mabala, gomme tše di nnyane di ba batswasetlhabelo ba diphoofolo tše di jago nama bjalo ka Nkwe, Lengau le dimpšha tše hlaga.


text:
Tshwantšhišo le tshwantšhanyo
Mongwadi yo mongwe le yo mongwe ge a ngwala o nyaka gore sengwalwa sa gagwe se be le maatlakgogedi. Gore sengwalwa se be le maatlakgogedi polelo ya gagwe e swanetšwe go huma ka dikapolelo. Sesotho sa Leboa se na le mehuta ye mmalwa ya dikapolelo. Šedi ye kgolo mo e tlo lebišwa go mehuta ye mebedi ya dikapolelo e lego tshwantšhišo le tshwantšhanyo. Go na le kgakanego go bangwadi ba bantši ge ba swanetše go hlatha pharologanyo ya dikapolelo tše ka ge di nyakile go swana. Nepo ya sengwalwa se ke go tloša kgakanego efe goba efe yeo e ka bago gona go fapantšha dikapolelo tše.
Tshwantšhišo
Tshwantšhišo e ka hlalošwa bjalo ka tshwantšhanyo ye e khutilego. Seo se ra gore selo se sengwe se bitšwa ka se sengwe. Go kwešiša se a re lebeleleng mehlala ya ka mo fase:
'Mokgadi ke noga’, re tseba gabotse gore motho e ka se be noga, seo se bolelwago mo ke gore Mokgadi o na le pelo ye mpe. Ka moka re a tseba gore noga ke selo se sebe, seo se ka go bolayago.
‘Meladi ke kolobe’, go no swana le mohlala wa ka godimo, motho e ka se be kolobe, eupša ka moka re a tseba gore kolobe ke selo sa go rata ditšhila, ka gona seo se bontšhwago mo ke gore Meladi ke lešaedi, o rata ditšhila.
‘Matome ke leobu’, le mohlaleng wo go swana le ya ka godimo, motho e ka se be leobu. Leobu le sepela ka go nanya, ka gona mo go bontšhwa ka moo Matome a dirago dilo ka go nanya go swana le leobu.
Tshwantšhanyo
Tshwantšhanyo e ka hlalošwa bjalo ka sekapolelo seo se bapetšago selo se sengwe le se sengwe. Lebaka le legolo la go bapetša dilo tše pedi ke gore di nyakile go swana. Mehlala ye e latelago e ka tloša kgakanego yeo e lego gona:
‘Lesiba o na le lebelo bjalo ka mmutla’, mmutla ke phoofolo ya lebelo le legolo, o a thelela, ga go bonolo go o swara. Lesiba o bapetšwa le mmutla ka ge a na le lebelo kudu. Mohlala wo o hlaloša gore Lesiba o thelela bjalo ka mmutla ge a kitima. Madimetša o fula bjalo ka kgomo. Motho ga se phoofolo ka gona ga go kgonagale gore a fule. Se se bontšhwago mo ke gore Madimetša o ja kudu. O bapetšwa le kgomo ka ge re tseba gore kgomo e ka fula letšatši ka moka ka ge mogodu wa yona o tšea nako gore o tlale.
Go ka rungwa ka gore go bohlokwa gore mongwadi a kwešiše gabotse mehuta ye ye mebedi ya dikapolelo. Gore re kgone go bona pharologanyo ya tšona re tla lemoga gore tshwantšhišo e šomiša ‘ke’ mola tshwantšhanyo e šomiša ‘bjalo ka’. Go bohlokwa gore go tsinkelwe ka šedi gore pharologanyo ya dikapolelo tše e mo kae, ka ge se se ka fela se gakantšha mongwadi. Tshwantšhišo le tshwantšhanyo ke dibetša tše maatla tša go nontšha polelo ya Sesotho sa Leboa.
>>Bala dikeletšo tše dingwe ka go ngwala, popopolelo, le tirišo go tšwa go Dipukuntšu tše Phelago tša Oxford>>


text:
Thapelo ya Morena
Tatawešo wa magodimong!
Leina la gago a le kgethwe,
mmušo wa gago a o tle.
Thato ya gago a e dirwe mo lefaseng bjalo ka ge e dirwa legodimong.
O re fe lehono bogobe bja rena bjaka mehla,
O re swarele melato ya rena bjale ka ge le rena re Swarela ba ba re phošetšago.
O se re iše molekong, gomme o re phološe bobeng.
Gobane mmušo ke wa gago, le maatla le letago, ka go sa felego.
Amene.
Tata rena wa magodimong.
Leina la gago a le kgethwe.
Mmuso wa gago a o tle.
Thato ya gago a e dirwe mo lefaseng,
bjaloka ge e dirwa legodimong.
O re fe lehono bogobe bja rna bja tsatsi le lengwe le le lengwe.
O re swarele diphoso tsa rena
bjaloka ge le rena re swarela ba ba re foseditsego.
O se re ise molekong,
eupsa o re pholose bobeng.
Amen.
Tatawešo wa magodimong!
Leina la gago a le kgethwe;
mmušo wa gago a o tle;
thato ya gago a e dirwe mono
lefaseng bjalo ka ge e dirwa legodimong;
re fe lehono bogobe bja rena bja ka mehla;
re lebalele melato ya rena bjalo ka ge re lebalela ba ba nago le melato go rena;
o se re iše molekong;
gomme o re phološe bobeng;
gobane mmušo ke wa gago,
le maatla, le tumišo, ka go sa felego.
Amene.
Lukas 11.2-4
[1]
Tatawešo wa magodimong!
Leina la gago a le kgethwe; mmušo wa gago a o tle;
thato ya gago a e dirwe mono lefaseng
bjalo ka ge e dirwa legodimong;
O re fe lehono bogobe bja rena bja ka mehla.
Re lebalele melato ya rena,
gobane le rena re lebalela ba ba nago le melato go rena.
O se re iše molekong;
gomme o re phološe bobeng.
Mattheus 6.9-12
Mattheus 6
Tatawešo wa magodimong!
Leina la gago a le kgethwe;
mmušo wa gago a o tle;
thato ya gago a e dirwe mono lefaseng
bjalo ka ge e dirwa legodimong;
re fe lehono bogobe bja rena bja ka mehla;
re lebalele melato ya rena
bjalo ka ge re lebalela ba ba nago le melato go rena;
o se re iše molekong;
gomme o re phološe bobeng;
gobane mmušo ke wa gago, le maatla, le tumišo, ka go sa felego.
Amene.


text:
Phetolelo e ka ra gore serutwa ka kakaretšo, dipoelo tša phetolelo, tšeo e lego sengwalwa goba setšweletšwa (puku, pego, sereto, bj.bj.), goba gape le tiro ya go tšweletša setšweletšwa, ka gona re bolela ka tiro ya go fetolela. Tshepedišo ya phetolelo e direga magareng ga dipolelo tše pedi ge motho a fetola sengwalwa ka polelo ya mathomong go ya go sengwalwa ka leleme le lengwe (e fetotšwe go tšwa go Munday 2008).
Ditaodišophelo tša bafetoledi ba profešenale:
Brenda Nomadlozi Bokaba: Mošomimogolo wa tša Maleme wa Sezulu
Mangwalo a dithuto: BA; Onase ya BA, MA (Thutamaleme); Setifikeiti sa Train-the-trainer
Ke šomile bjalo ka morutiši Sekolong sa go Phagama sa Mamelodi le sa Hofmeyr ke ruta maleme. Ke šomile gape bjalo ka mofahloši wa maleme Yunibesithing ya Vista, Khamphaseng ya Mamelodi (Ga bjale ke Yunibesithi ya Pretoria). Ga bjale, ke thwetšwe bjalo ka Kolonele ya Maphodisa a Afrika Borwa ka go Lekala la Taolo ya Maleme. Ke Molaodi wa karolo yeo, maikarabelo a ka a akaretša le go se tlogele go laola karolo ka go Maleme a SeAfrika, Seisimane,Seburu le Maleme a ka Ntle.
Gape ke hlokometše tekanyetšo ya ngwaga ya karolo ye. Ke dira gape diprotšeke tša mabapi le Tlhahlo ya Maleme. Gape ke monolofatši/mohlahli ka go Lenaneo la go Ithuta la Tlhabollo ya Bolaodiphethiši bja SAPS. Ke na le bokgoni bjo bontši bjo ke bo hweditšego ka go šoma mafelong a go fapana go akaretša bokgoni bja go gatiša bjo ke bo hweditšego ka go Setheo sa Tlhabollo ya Thuto sa Gauteng, moo re bego re hlama Mananeo a go Ithuta a Kgoro ya Thuto. Bjalo ka mofetoledi wa go itšhomela, ke fetoletše, ka rulaganya, ka lekola le go thuša ka go ngwala dipuku, mo maemong ka moka a Sezulu e bile ke šomile le bagatiši ba go fapana le dikhamphani tša go gatiša.


text:
Todi ya Batlogolo ke kgoboketso ya dingwalotshaba tseo di ngwadilwego ka bothakga yeo go yona go dirilwego dinyakisiso tseo di tseneletsego. Puku e akaretsa dingwalotshaba tsa go swana le dinonwane, direto, diretotumiso, meetlo, dikosa, dithai, dika le diema.
Sebolaie o ikhweta a le gare ga lewatle le kgabo ya mollo. Bjalo ka ge mmago ngwana a swara thipa ka bogaleng, mosadi yo o ile a swanelwa ke go twa ka difate go yo selela bana ba gagwe le go ba lokieta bokamoso. Moomo o ile a o humana ka morago ga go katana lebaka le letelele. Le ge a be a sa o rate, mohlako o ile wa mo gapeleta go o tea.
Pukwana ye e ngwadilwe ka mongwalelo wa tshegiso. Ge o e bala, o tla lemoga gore bopelompeta le go duma go ba ramaatlaohle setshabeng ga di hole selo. Mmadi a ka lemoga se ka taolo ya sekolo le ya setshaba.


text:
DIEMA TSA SEPEDI PDF
Ke nagana gore rele baboledi ba polelo ya Sepedi, re swanetše go no dula fase re lokišeng taba ye ya go bitša banna ba borakgadi ba rena, le bona rere. Ramadimetse Ledwaba. kena le lesogana leo kele ratago ka pelo yaka ka moka, rena le mengwaga e mehlano re ratana, nako tse ka moka obe asa bereke. WAREHOUSE STAFF & GENERAL WORKERS NEEDED. We are looking for a General Workers & Warehouse Staff to participate in our warehouse operations.
Mahlaku go swa mabapi, makatogani ga a swe Mootlwa wa noko o rokolwa ka dlema mongwe. Boroko bja mogoma ga bo hlobogwe. Motho o dula mo go kgahlago pelo ya gawe 6.
Mvila Nkwankhwa Macedza December 18 ts 3: Bohwabogolo bo teng, go apara ke mabala 4. Marumo a ja mabakana, ga se tlala e hlaolago Join Group settings More.
Mahlaku go swa mabapi, makatogani ga a swe. Kgogwana ye e hlabjago, e re “tswio, tswio” Moja sa gagwe o a iphihla, a bonwa a se lotwe. Diyamaleng ga di fahle, idema bolaya mpholo Thobela ke kgopela yo a neng album ya waar was jy vol ya bo Brenda fassie a nromele tsona.
DIEMA 14 NSO00 – Lapa le agwa ke mosadi yo bohlale, wa – Bible Search
Ka English keng Thakadu? Mofiwa, efa bangwe, le bona ba go file ba di rata Obakeng Wa Mopedi December 19 at 5: Josi Disego Majeke December 8 at 2: Ke mmatxhaatxhaa sekopanya dikhutlo. Information posted is from readers I collected from my classes, therefore I believe it will be useful to everyone.
Khudu ya marega e tsebja ke mmei Keletso Makola December 28 at 2: We are seedi to give a Brand New Vivo V11 on December 23, if you want to be one of the lucky winners just follow the Moja sa gagwe o a iphihla, a bonwa a se lotwe Ntwa ya bana ba motho ga e tsenwe. Mootlwa wa noko o rokolwa ka wo mongwe R 5, per month negotiable on experience.
Diema Le Dihlalošo tša tšona – Sepedi Leleme La Gae
Motho o dula mo go kgahlago pelo ya gawe. Lerotse la go fiwa ga le na kgodu.
Sections of this page. Josi Disego Majeke December 18 at Comment the color that you want.
Diema tsa Sepedi
Gift Phakwago December 9 at 7: Leumo ga le apeelwe malapeng a mannyane. Boremo bja mogoma ga bo hlobogwe. Buti Blessing November


text:
Letlase la seswai
Letlase la seswai ke lebadi leo letlase la lona elego seswai. Letlase la seswai le šumišwa kudu go dikhomphutha le kgale Amerika. Mabadi a letlase a seswai a ka dirwa go tloga go letlase la pedi ka go hloma makoko a dinomoro tse tharo (go tloga letsogong la goja). Mohlala, letlase la pedi la 73 ke 1001001, ge e dirwa makoko eba (00)1 001 001 — gomme lebapi la letlase la seswai yaba 111.
Mohlala wa letlase la lesome
Mohlala wa Letlase la seswa:
Ka go dira dipalo tše, re kgona go bona gore goreng 112 go Letlase la seswa e lekana le 64+8+1 = 73 go letlase la lesome.


text:
Katse
Mateng
Katse — phoofolo ye e jago namaFetola
Katse ke seruiwa seo se ruilwego go tloga kgale. Ditau le dinkwe le tšona ke tše dingewe tša leloko le la dikatse. Di lalela dijo tša tšona gomme tša di tabogela ka dinala tša tšona tše bogale.
Ke diphoofolo tše di bolayago diphoofolo tše dingwe gore di hwetše dijo tša tšona. Ka gorealo di tsebega ka gore ke dibata. Le ge katse e ruiwa,e sa na le tlhago ya diphoofolo tše.E swara magotlo,dipeba le dinonyana ka go di lalela. Diphoofolo ka moka tše di jago nama ke tša sehlopha sa dibata.
Ka ntle le go ja nama katse e rata maswi
Dipharologantšho tše kgolo tša katseFetola
Mmele o a menegaFetola
(a) Katse e na le mmele wo boleta, wa go menega. Ge o ka šetša ditiro tša katse, o tla lemoga gore e kgona go mena mmele ka boemo bjo bongwe le bjo bongwe. Ge e wa, gantši e tsema fase ka maoto. E koba mokolo ge e befedišitšwe ke mpša. E otlolla mmele wa yona fase ge e lalela nonyana. Ditiro tša yona ka moka ge e tabogela dijo tša yona, ke tša bjako le tša bokgoni. Le ge katse e bonala ka mehla e ke e a tšwafa le go nanya, ke phoofolo ya lebelo le legolo sethakgwaneng se sennyane
(b) Mmele o khupeditšwe ke boya bjo bokoto gape bjo boleta.
(c) Letlalo le hlephile kudu mmeleng wa yona. Ge o swara tše ka diatla o kgona go kwa ka moo le hlephilego ka gona.
HlogoFetola
(a) Hlogo ke nkgokolo gomme sefahlogo ke se sephaphathi go feta sa mpša.
(b) Mahlo a magolo a bopegile bjaka a gago gomme a lebeletše pele. Katse e kgona go retolla hlogo le molala go lebelela mathokong a mangwe.
Mmala wa mahlo o atiša go ba botala bja modipa, modipa goba a matala. Ka gare, ga leihlo go na le thaka ye ntsho.
(c) Ditsebe di na le dintlhana gomme di lebeletše godimo.
(d) Ditedu tše telele di thuša katse go phopholetša tsela leswiswing.
MoselaFetola
Katse e na le mosela wo motelele. Ge katse e hlokomela goba e lalela dijo tša yona, e sepetša mosela wa yona bjalo ka diphoofolo ka moka tša leloko le. E tšokotša mosela.
MaotoFetola
(a) Katse e kgona go sepela gabosele ka lebaka la mesamelwana ye boleta ka fase ga leoto le lengwe le le lengwe.
(b) Monwana wo mongwe le wo mongwe o na le lenala le bogale le le obegilego. Dinala di ka gogelwa dipotlaneng tše nnyane, tše di lego menwaneng gore di se kgome fase. Ge katse e nyaka go šomiša dinala tša yona e ka di ntšha. Patiša borofa bjo bongwe bjo boleta gare ga menwana ya gago go tloga ka godimo le ka fase gomme dinala di tla bonala.
Hlokomela gore go na le dinala tše tlhano borofeng bja ka pele le tše nne borofeng bja ka morago.
Mpša ga e kgone go uta dinala tša yona. Di kgoma fase gomme o kgona go kwa motswikinyo wa dinala ge e sepela lebatong. Elelwa gore dinala tša mpša di otlologile mola tša katse di obegile.
Dinala tša katse di kgona go ngapa gabohloko. Di thuša katse go namela mehlare ka lebelo le le makatšago, kudu ge e tšhaba manaba.
MenoFetola
Bula molomo wa katse o lebelele meno a yona.
Ge katse e ja nama, e e gatelela fase e e kgerole ka dipolai tše nne le meno a ka morago. Dipolai di šomišwa bjalo ka peke, go gagola nama. Meno a ka morago ke a bogale gape a na le dintlha gomme a a kgohlana ge mehlagare e tswalelwa, bjalo ka magare a sekero. Katse e sekamiša hlogo ge e ja nama gore meno a ka morago a kgone go e sega bjalo ka sekero.
Meno a ka pele mehlagareng ya ka godimo le ka fase, ao a lego gare ga para ye nngwe le ye nngwe ya dipolai, ke a mannyane kudu gomme ga a atiše go šomišwa
LelemeFetola
Leleme ke le makgwakgwa gomme le swana le maleme a diphoofolo tša leloko leo la dikatse la go ja nama. Leleme le šomišwa bjalo ka raspere (feilakgwakgwa) go latswa mašaledi a nama magapong.
Hlokomela gore katse e šomiša leleme la yona ka tsela efe ge e nwa maswi a a lego pirenyeng. E latswa maswi.
Katse e kgona go bona gabotse leswiswingFetola
Lebelela mahlo a katse. Thaka ye e lego garegare ga leihlo ke lešobana le lennyane la go tsenya seetša leihlong.
Bošego ge seetša se fokola, dithaka di bulega kudu gore seetša ka moka se se lego gona se tsene leihlong. Se kgontšha katse go bona bošego. Ge seetša e le se bogale dithaka di a nyenyefala go thibela gore go se tsene seetša se sentši kudu ka leihlong. Di fetoga mphatšana ge seetša se galefile( bjalo ka ge go bontšhwa.
Katse ke phoofolo ya go hlwekaFetola
Le ge katse e sa rate meetse, e na le mokgwa wa go itlhwekiša. Katse e swara boya le maoto tša yona gore di dule di hlwekile ka go di latswa ka leleme la yona. E kolobiša borofa bja yona bja ka pele ka leleme gomme ya hlapa hlogo le mahlo.
Katse e ja ka bothakga bjo bogolo. Molomo le maoto, ga di atiše go tšhilafala.
Tsela yeo katse e iphemelago ka yonaFetola
(a) E namela sehlare ka lebelo ka go šomiša dinala go itshwareletša.
(b) E otla le go ngapa ka dinala le borofa bja ka pele.
(c) E kganyelela sehlareng goba kutamong ka lebelo.
(d) E leka go tšhoša lenaba ka go oba mokolo le go emiša boya le go dira modumo wa go gwaša,
Dikatse di na le mohola bathongFetola
Dikatse di ruiwa malapeng gore e be diruiwaratwa eupša di ka ba le mohola wo mogolo wa go bolaya magotlo, dipeba le dinoga. Batho ba bea dikatse ka dipolokelong, malekelekeng, mabenkeleng, gore di dire mošomo wo.
DitšhupetšoFetola
Lochenr G.P., Dugard H.;1971; Thutamahlale e Bonolo Ya Kakaretšo Mphato wa 3


text:
Afrika Bohlabela
Afrika Bohlabela ke selete sa Afrika seo se lego bohlabela bja naga. Thutafase le dipolotiki tša dinaga di a fapana go ya ka dinaga tšeo di lego seleteng se.
Tlhalošišo ya Serepa[lokiša | edit source]
Go ya ka Dilete tša UN, dinaga tše tlhano tšeo di welago seleteng sa Afrika Bohlabela ke:
- Kenya, Tanzania, le Uganda – ditho tša East African Community (EAC)
- Djibouti, Eritrea, Ethiopia, le Somalia – di bitšwa lenaka la Afrika
- Burundi and Rwanda – ditho tša EAC go tloga ka 18 June 2007, di wela gape le Bogare bja Afrika
- Mozambique le Madagascar – di wela gape le Borwa bja Afrika
- Malawi, Zambia, and Zimbabwe – di wela gape le Borwa bja Afrika
- Comoros, Mauritius, le Seychelles – dihlakahlaka tše nnyane dinageng tša Indian Ocean
- Réunion le Mayotte


text:
Kgalekgale kua Kgalagadi, go be go na le mokgalabje yo maatla a bitšwa Rapula. Rapula o be a na le ye nngwe ya dimpho tše dikgolo lefaseng. O be a na le maatla a go kgobokanya maru ge a phatlaletše. O be a na le maatla a go neša pula. O be a tsebiwa nageng yohle ka la Rapula, monešapula.
Go neša pula e be e le tshepedišo ya bohloko kudu go Rapula. Go tšere maatla ohle ao a bego a na le ona, efela a thabišwa ke go bona batho ba gagwe ba holwa ke meetse a go tšwa marung. Ge pula e ena, batho ba be ba beeletša meetse ba a diriša gonwa le go apea. Dinoka di be di tlala gomme diphoofolo di eba le meetse a gonwa. Pula e be e thuša le dipolasa tša Kgalagadi.
Morago ga mengwaga ye mentši ya go neša pula, Rapula, monešapula o ile a lwala gomme maatla a gagwe a ba bokoa. Naga ya Kgalagadi e ile ya thoma go oma gannyanegannyane. Bjang bjo botalamorogo le mehlare tša thoma go nyamelela. Le ge mokgalabje a be a leka, o be a neša pula ye nnyane fela. Gomme nako le nako ge a be a leka o be a eba bokoa le go feta.
E se kgale mokgalabje a lwala le go ba bokoa ka fao a bego a se sa kgona go neša pula. Ge se se direga go be go na le komelelo ye kgolo. Naga e omile gomme dimela tša se mele. Go be go se na dijo tše di lekanego. Diphoofolo di ile tša hwa, dimela tša hwa, gomme le batho ba hlokofala.
Batho ba Kgalagadi ba ile ba ema. Ba be ba na le kholofelo ya gore monešapula o tlo fola. Ge ba sa eme ba be ba abelana seo ba nago le sona gomme ba efa monešapula dijo tše di kaone tše ba bego ba na le tšona. “Mogongwe maatla a gagwe a tlo kokotlela ka pejana,” ba realo.
Mafelelong batho ba ile ba lemoga gore Rapula a ka se kaonafale. Banna ba bohlale ba motse ba lemoga gore se ba ka se dirago bjale, ke go emela gore Rapula a fe yo mongwe maatla a gagwe a go kgethega.
E rile ge Rapula, monešapula, a hlokofala, batho ba Kgalagadi ba nyama kudu. Ba lobile leloko la setšhaba sa bona le le kaone kudu. Le ge go le bjalo, bagolo ba ikhomoditše ka gore ba ka se lobe mpho ya Rapula. E be e tlo be e filwe moswa.
Go bile le tirelo ye kgolo ya poloko go hlompha monešapula yo mogolo. Batho ba tlile fao go tšwa mathoko ohle a Kgalagadi. Ba tlile le dijonyana le dino gore ba abelane.
Pele Rapula, monešapula, a bolokwa mmung, go diregile semaka – selo sa go bontšha batho ba Kgalagadi gore monešapula yo moswa e tlo ba mang. Mebala ya molalatladi ya tšwa mmeleng wa monešapula wa mokgalabje ya tsena mmeleng wa mosetsana yo monnyane wa go bitšwa Mapula, yo e bego e le motlogolokhukhu wa Rapula. Ke selo sa go makatša se nkilego sa bonwa, efela bohle ba be ba tseba gore ke tsela ya banešapula ya go fetiša maatla. E direga ka morago ga sebaka se setelele ka gobane banešapula ba phela sebaka se se telele kudu.
Mapula bjale ke monešapula yo moswa wa Kgalagadi. Ka morago ga poloko, batho ba feditše matšatši ba keteka maatla a maswa a mosetsana o monnyane. Ba ketekile ka mmino le dijo. Batho bohle ba Kgalagadi ba tlišitše dimpho tša diaparo tše diswa, maloba, dijo tša go kgethega le dilo tše dingwe.
Mapula o tšere matšatši a mmalwa pele a tlwaela maatla a gagwe, efela ka pejana a matlafala. Bjale o swanetše go diriša mpho ya gagwe gabotse. Ge a be a ka befelwa a neša pula, o be a tlo hlama medumo goba mafula. Se se ka senya setšhaba sohle.
Le ge Kgalagadi e feditše sebaka se setelele e se na pula, Mapula o ile a ithuta go diriša maatla a gagwe ka go nanya. La mathomo, o ithutile go neša pula ye nnyane ka go kgobokanya maru a mannyane. O be a itlwaetša se gatee mo bekeng. Bjalo ka rakgolokhukhu wa gagwe, morago ga go neša pula o be a lapa kudu. Ka nako ye nngwe o be a robala matšatši a mabedi gore maatla a gagwe a boye gape.
Batho ba Kgalagadi ba be ba le bohlale kudu. Ba ithutile ditsela tše diswa tša go boloka meetse. Ba ithutile go aga matamo le go dira ditanka tše dikgolo tša go bolokela meetse.
Morago ga dikgwedi tše dintši tša go itlwaetša, Mapula a kgona go neša dipula tše dibotse gape mo Kgalagadi. Bohle ba keteka ka go opela le go bina. Ke mengwaga ye mentši ba bone pula ye bjalo gomme ba tseba gore komelelo e fedile. Ba thabetše gore go na le monešapula yo moswa – monešapula yo a tlo kaonafatšago maphelo a bohle.
E ba le boitlhamelo!
Morago ga go bala Monešapula, šišinya gore bana ba gago ba hlame diswantšho tša pula. Ba ka dira maru ka leokodi gomme ba ripe marothi a pula pampiring ye talalerata. Goba, ba pente maru le pula ka menwana. Ba ka nyaka go tsenya molalatladi diswantšhong tša bona gape!


text:
Lekgotla la Dipukuntšu tša Oxford tša Sesotho sa Leboa
Lekgotla la Dipukuntšu tša Oxford tša Sesotho sa Leboa
-
Expand for more options.1 poledišano0 ditlhaloso
-
Expand for more options.1 poledišano0 ditlhalosoYa morago bjale ka Bala ditlhahli tša leloko moFebruary 2016
-
Expand for more options.5 dipoledišanoDipoledišano tša kakaretšo. O ka diriša sekgoba se gape go šišinya diboto tša dihlogotaba tše dingwe.30 ditlhalosoYa morago bjale ka Ke eng seo o nyakago go se botšiša setš…January 22
-
Expand for more options.4 dipoledišanoMo o ka ahlahla ka phetolelo efe goba efe yeo e amanago le dihlogotaba gape o ka šišinya mantšu ao o ratago go bona a fetoletšwe le go tsenywa ka Pukuntšung ye Phelago ya Sesotho sa Leboa.12 ditlhalosoYa morago bjale ka Pharologano diemengJuly 2018
-
Expand for more options.0 dipoledišanoLefelo la dipotšišo tša gago tša mopeleto le kwagatšo tša Sesotho sa Leboa.0 ditlhaloso
-
Expand for more options.3 dipoledišanoNaa o na le potšišo ka ga popopolelo e itšego, efe goba efe, kwagatšo le tirišo ya polelo? Mo ke lefelo la tšona.49 ditlhalosoYa morago bjale ka Diema tša Sesotho sa LeboaFebruary 6


text:
Watsonia
Leina
Watsonia
Leina la seLatini
Watsonia transvaalensis
Tlhalošo
Watsonia e na le globose corm ya kgatelelo, e gola ka godimo ga meloko ye mmalwa ya kgale ya dicorm, ao a nago le khupetšo ya tlhale ya phatlaletše.
Mahlare a mane a tiilego ka popego a swana le sabola, ye e ka fase kudu e lego yona ya go ba ye telele kudu gomme e fihla go disentimetara tše 90 botelele.
Matšoba
Thito ya hlogo ya matšoba e ka ba metara ye 1 goba go feta ka botelele le ka palo ya 16 ya matšoba. Matšoba a fapana go ya ka sebopego le mmala.
Ka dinako tše dingwe mahlare a hlogong ya letšoba a elela botšhweung, a bopinki bja go gagoga, rosa ya kgale, salemone, le botsothwa ka mmala, le lengwe le lengwe ka gare go fifetše le bopinki bja go tsenela. Nako ya go thunya ga semela se ke ka Diphalane go fihla ka Dibatsele.
Mafelo a Bodulo
Le hwetšwa ka bontšhi ka mafelo rategago. Le gola ka bophara mašokeng a bjannye ka mafelong a ka Profenseng ya Lebowa, ka mafelong a go nošetšwa kudu.
Dintlha tša Naga
Watsonia di gola ka lebelo, ke dibjalo tša go tiya. Ge selete ka moka se thunya ka selemo, matšoba a kgahliša kudu e bile a hlama seswantšho sa maleba.
Sebjalo se hwetša leina la sona go tšwa go Mohlomphegi William Watson, ka ngwagakgolo wa 18th, mobrithani wa morata matšoba.


text:
Borwa ba Afrika
Borwa bja Afrika ke selete sa Afrika seo se lego ka Borwa bja naga. Thutafase le dipolotiki tša dinaga di a fapana go ya ka dinaga tšeo di lego seleteng se.
Tlhalošišo ya Serepa[lokiša | edit source]
Go ya ka [[Dilete tša UN], dinaga tše tlhano tšeo di welago seleteng sa Borwa bja Afrika ke:
Ditlhalošo tše dingwe di re dinaga tše di latelago di wela seleteng se:
- Angola – e wela gape seleteng sa bogare bja Afrika
- Mozambique le Madagascar – e wela gape seleteng sa Afrika Bohlabela
- Malawi, Zambia le Zimbabwe – e wela gape seleteng sa Afrika Bohlabela
- Comoros, Mauritius, Seychelles, Moyotte le Réunion – dihlakahlaka tšeo di lego go Lewatle la Intia
Go ya ka SADC (Appropos), Democratic Republic of the Congo (e wela seleteng sa bogare bja Afrika) le Tanzania e wela seleteng sa Afrika Bohlabela), di wela seleteng sa Borwa bja Afrika. Apropos, Southern African Development Community (SADC) e hlomilwe ka 1980 go hlohleletša tšhomišano gare ga dinaga (tše lesomehlano) seleteng.


text:
Wild Dagga
Lebake la Lešoka
Leina
Lebake la Lešoka goba Mosela wa Tau
Leina la seLatini
Leonotis leonurus
Tlhalošo
Lebake la Lešoka ke lešokošokwane le phatlaletšego ka botelele, dithito tša khutlo nne tšeo di putlago ka mahlakanong a tsela. Mahlare a dipara, a ka ba a masesane goba a sephara gomme a na le meetlwa; gantšhi di na le mariri. Matšoba a swere ke dihlogo tša go ba le meetlwa tša go lekana le kgwele ya kolofo tše di godimo ga thito tša go thekga matšoba a go ba segwere a mmala wa namune; di arotšwe ka dikarolo tše pedi goba dipounama, pounama ya go apapra katiba yeo e tšwetšego di distamene, le pounama ye nnyane ya ka fase.
Dinwabolopi ka tlwaelo di ja manopi a matšoba. Nako ya go thunya ya Lebake la Lešoka ke nakong ya selemo le lehlabula. Ntle le leina la go tlawelega la Lebake la Lešoka, mahlare ga a šomišwe bjalo ka Lebake la nnete, eupša a tsubjwa ka go thibela malwetse a rilego.
Mafelo a bodulo
Lebake la Lešoka le gola ka mafelong a bjang a bophara le a kitlanego ka Aforika Borwa e ka hwetšwa ka Profenseng ya Limpopo le Phakeng ya Bosetšhaba ya Kruger.
Dintlha tša naga
Semela se se tšebjwa ka go ba le bokgoni bja go alafa dihlopha tša merafe ya go fapana di e šomiša ka mabaka a go fapafapana, go tšwa go kalafo ya mahloko le dihlabi go alafa mokhohlane le mpshikela. Go na le dintlo go semela tšeo di tsebjago go thuša go ya ka mohuta wa 2 wa bolwetši bja swikiri, bolwetse bja go wa, bja madi le go bipela.


text:
Ka ga
Seo o swanetšego go se dira
Lebaka
E dira tshenyagelo ya bokae
Diforomo tšeo di swanetšwego go tlatšwa
Dintlha tša boikopanyo
Ka ga go dira kgopelo ya tlhokomelo ya ngwana wa lefepša
Ge o nyaka go hlokomela ngwana yo a hlokago tlhokomelo le tšhireletšo ya batswadi ba gagwe ka madi, dira kgopelo yeo go Kgoro ya Tlhabollo ya Leago goba mokgahlong wo o dumeletšwego wa tšhireletšo ya bana.
Tlhokomelo ya ngwana wa lefepša e hlaloša gore ngwana yoo o hlokomelwa le go fiwa tšhireletšo ya lebakanyana ke motho yo e sego motswadi wa gagwe ka madi. Ngwana yoo o hlokomelwa le go šireletšwa ke motho yo a nago lemaswanedi a go dira bjalo etšwe e se motswadi wa ngwana ka madi.
Ke mang yo a nago le maswanedi a go hlokomela ngwana wa lefepša?
Ngwana o swanetše go:
- ba ka fase ga mengwaga ye 18 le/goba
- ba a lahlilwe ke batswadi goba e le tšhiwana gomme a hloka tlhokomelo ya maleba
- bontšha maitshwaro a a ka se kgonego go kgotlelelwa ke motswadi goba mohlokomedi
- ba a dula mebileng goba a kgopelo marobalo
- ba lekgoba la diritibatši/dinotagi gomme a se na thušo ya gore a tlogele diritibatši/dinotagi tšeo
- ba a hlorišwa goba a phela ka fase ga maemo a tlhorišo
- ba a ka ba kotsing ge a ka bušetšwa go batswadi ba gagwe goba go mohlokomedi wa gagwe
- ba a na le mathata a monagano, a swerwa gampe, a hlorišwa ke motswadi, mohlokomedi goba motho yo a nago le maikarabelo le ditokelo tša botswadi mo ngwaneng yoo goba yo mongwe wa leloko la ngwana yoo goba motho yo a laolago ngwana yoo.
Ke mang yo e ka bago motswadi wa ngwana yo e sego wa madi?
Gore o kgone go hlokomela ngwana, o swanetše go:
- ba le mengwaga ye 18 goba go feta
- o le motho wa maleba
- ba o ikemišeditše ebile o nyaka go hlokomela ngwana yoo
- ba o kgona go fana ka legae la maleba la go godiša ngwana
O ka kgona go hlokomela ngwana lebaka la go lekana le ka moo go hlalošitšwego ke taelelo ya kgorotsheko. Morago ga gore nako ye e filwego e fihle, mohlankedi a ka oketša nako yeo ka morago ga gore a lekole tigelo ya modirelaleago.
- Dira kgopelo ya go hlokomela ngwana yo e sego wa gago ka madi ofising ya kgauswi le wena ya Kgoro ya Tlhabollo ya Leago goba mokgahlong wo o dumeletšwego.
- O tlo romelwa go modirelaleago yo a tlogo dira dinyakišišo.
- Modirelaleago o tlo lekola maemo a ngwana.
- Gape le wena o tlo lekolwa go bona ge e le gore o na le maswanedi a go hlokomela ngwana yoo.
- Fana ka:
- abitabiti ya go hlaloša gore ngwana yoo o hloka tlhokomelo (ge go le maleba)
- ditifikeiti tša lehu la batswadi (ge go le maleba)
- setifikeiti sa matswalo a ngwana (ge go le maleba) – ge ngwana a e na le sona, modirelaleago o tlo thuša gore se hwetšwe
- pukwana ya gago ya boitšhupo (ID).
- Batswadi ba ngwana ba madi le ngwana ka boyena ba swanetše go amega kgopelong yeo.
- Ge e le gore ngwana o lahlilwe goba batswadi ba gagwe ba hlokofetše, modirelaleago o tlo thuša ka go tsenya kwalakwatšo ka dikuranteng gomme a emele phetolo go tšwa setšhabeng lebaka la kgwedi.
- Modirelaleago o tlo dira pego le ditegelo gomme ya fiwa Kgorotsheko ya Bana.
- Go ya ka moo pego yeo e tla bego e ngwadilwe ka gona, mohlankedi wa kgorotsheko a ka tšea sephetho sa gore ngwana yoo o nyaka tlhokomelo le tšhireletšo.
- Mohlankedi yoo o tlo fa taelelo ya kgorotsheko ya go dumella gore ngwana a fiwe tlhokomelo ke motswadi yo e sego wa gagwe ka madi. Taelelo ya kgorotsheko e tlo bontšha maina a batswadi bao, a ngwaga yoo le gore o tlo dula le batswadi bao lebaka le lekae.
Hlokomela: Morago ga gore go fiwe taelelo ya kgorotsheko, o ka dira kgopelo ya tšhelete ya go hlokomela ngwana wa lefepša ofising ya kgauwi le wena ya SASSA. Ngwana yoo le yena a fa dumellwa go se lefe tšhelete sekolong seo a tsenago go sona le mafelong a setšhaba a kalafo. Gore ngwana a fiwe tumello ya go se lefe tšhelete ya sekolo, o swanetše go tlatša Fomo ya maleba ye e hwetšagalago sekolong, gomme o romele le khopi ya taelelo ya kgorotsheko.
Go dira dinyakišišo le go phetha ka kgopelo go tlo fapana go ya ka kgopelo.
Tirelo ye ga e lefelwe.
Diforomo tšeo di swanetšwego go tlatšwa
Difomo ka moka di hwetšagala ofising ya kgauswi le wena ya Kgoro ya Merero ya Tlhabollo ya Leago.
Department of Social Development provincial offices contact list (Lenaneo la diofisi tša diprofenseng tša Kgoro ya Tlhabollo ya Leago)


text:
DITLHATLHO TŠA DIKGETHO TŠA MEKGATLO YA BORARO (AA88)
Na ke eng?
Mokomišinare wa Ditirelo tša Motšhelo tša Afrika Borwa (SARS) o na le maatla a go kgetha (hira) motho yo mongwe le yo mongwe (yo a šupetšwago bjalo ka agente) go lefela motšhelo ofe goba ofe wo o sa lefelwago, woo o swanetšego go lefelwa ke molefela motšhelo, go tšwa tšheleteng enngwe le enngwe yeo e swerwego legatong la molefela motšhelo.
Ke ya mang?
Kgetho ya agente e dirwa ka go kgetha mokgatlo wa boraro bjalo ka agente ka go ntšha tsebišo ya kgetho ya mokgatlo wa Boraro (AA88) moo motho a swarago tšhelete legatong la molefela motšhelo. Mehlala ya diagente tše di ka kgethwago ke bengmešomo, makala a tša ditšhelete bjalo ka dipanka gape go ka akaretšwa ditheo tša matlotlo, dikhamphani tša inšorense, balaodi ba dipeeletšo, boramolao le bašoma ka dikoloto
Ditlhoko tša Dinyakwa tša Kgwebo:
Tshepetšo le tšhupetšo ya faele ya CSV bakeng sa Dikgetho tša Mokgatlo wa Boraro (AA88) di fa tlhalošo ya tshepetšo le tlhaloso ya faele go ntšha le go tsenya data ya AA88 go tšwa go e@syFile™ Employer.
Na e swanetše go lefelwa bjang gape neng?
Letšatši la tefelo le tla laetšwa go AA88 yeo e tlo romelwago go agente ya maleba.
Mekgwa e latelago ya tefelo e a hwetšagala:
- eFiling
- Phetišo ya mokgwa wa elektroniki ka go panka ka Inthanete
- Khaontareng makaleng a ditheo tša dipanka tše di amegago
- Ditefelo tša ditšheke di se fete R50 000. Kgaoletšo ye e a dirišwa go sa lebelelwe palo ya nako ya motšhelo o lefetšwego, goba mohlomongwe ge ditefelo tše dintši di ka dirwa.
- e@syFile™ Employer.
Go hwetša tshedimošo ya bjale ya AA88 kgotla mo.


text:
Afrika Borwa ka 1984 go tšwa go Moruti Desmond Tutu
Casspirs Rumbling
Ka 1984 mmušo o tsebagaditše molaotheo, yeo e bego e le sepheo sa maano a go tloša bathobaso. Batho ba ba ganne kudu gomme ka Agostose 1984 go bonwe mathomo a sehla se se tlago thulano ya dikhuduego. Bathobaso ba ba fetago 1 200 ba hlokofetše go tloga ka kgwedi ya Agostose 1984 le 1986. Bathobaso ba bolawa ke mašole a tšhireletšo, bjalo o ka re ke dintšhi. Bana ba ile ba golegwa. Bana ba ile ba bolawa. Go be go bolelwa gore ba masomepedi tlhano ba ile ba thuntšhwa ka morago ka ntle ga kgoro ya tsheko. Ga se ka kwa go tšwa go ba bašweu bao ba bego bare ba na le kgatlhego go batho ba kwa bohloko. Yeo e be e le tlaišego ya nnete ya bathobaso, e sego tlaišega ya ka moso. Ba boletše gore maemo a tšhoganetšo a tlošwa.
Ka Sontaga ya paseka, ke bone casspir e le fase mo mmileng wa Soweto. Ka Mošupologo wa paseka mo karong Ya rena ya Soweto, karolo ya go didimala kudu cassipris ba nne le bašomi ba ile ba feta pele ga ntlo ya ka. Mosadi wa ka o ile a re ‘mollwaneng o fa' mašole a be a sa le mo toropong ka morago ga Khonferentshe ya Durban thuto yeo e tšerego sephetho ka ga bana ba ba dulago mo sekolong gomme re be re na le taolo ya sešole ge ba tseba go ba gona ga mašole a ka makheišeneng a šoma.
Mmogo Bjalo ka Setšhaba
Ga go na selo seo Mna Botha a se boletšego seo se dirilego gore ke dumela gore yena le mmušo ba tla fihlelela kgethologanyo. O boletše gore re setšhaba se tee mola re sa thabile a re re setšhaba sa dihlopha tše nnyane - le kotsi ya bantustans tše maswe. Ge e le gore re setšhaba se tee, ke ka lebaka la eng KwaNdebele e swanetše go dira tokologo ya maaka, ka lebaka la eng batho ba Moutse ba swanetše go hwa go kgotšofatša kgethologo?
Go tla ba le mafelelo a melao ya fetišo melao gomme ra re 'Hurrah!' gomme go tloga fao ra kwa gore go tla ba le metse setoropong ya go dula gabotse. Ka ge bathobaso ba emišitšwe go ba le mekgwa ya setoropo, setoropo se ba sa bona ba le noši, le ba bangwe go tšwa mokgwa wa taolo ya go tsena ba tla swanela ke go kgopela.
Gomme go tloga fao go ile gwa ba le šoro ya go rola modiro ga Ngaka van Zyl Slabbert le Ngaka Boraine. Ba kgašo ba ralokile bohlokwa bja bona. Bobedi bja banna ba be ba dumela maikutlo a rena gore Palamente ka Afrika Borwa e be e le bofora.
PFP ka mehla e be e fa lefase kgopolo gore re na le Palamente ya temokrasi mola e le gore re bile le mmušo wa mokgatlo o tee, wa go ba kgatelelo le dikgaruru tša bea fase kgahlanong le diphapano. Re be re ganeditšwe, re golegwa goba re fiwa molato ka go senyetša mmušo. Bana ba rena ba be ba hwa.
Naga ya rena e be e swa ebile e tšwa maadi. Go be go na le mehuta ya maikutlo a segwera mo nageng ya rena gare ga merafe. Re se ke ra e senya. Re ka kgona go phela mmogo bjalo ka batho, ba lapa, ba baso le ba bašweu.
Translated by Lebogang Sewela


text:
Tshere-tshere
Tsheretshere ke papadi ya go bapalwa kudu ke basetsana. E bapalwa kudu magaeng le ge nakong ye nngwe e bapalwa ditoropong. Papadi ye e nyakile go swana le papadi ye e bitšwago Hopscotch ka Seisimane.
Papadi ye e thomilwe mengwageng ye mentšhi ya go feta. Batho ba bangwe ba gonona gore baswa ga ba sa bapala papadi ye [1].
Mateng
Melao ya moraloko[lokiša | edit source]
Ga go tsebege gabotse gore melao ya tsheretshere e fetogile gakae mo mengwageng, gabjale moraloko wo o bapalwa ke baraloki ba babedi goba go feta. Go thongwa ka go thala khutlonne ye kgolo fase, ya go ba le diphapošana go swana le seswantšho seo se lego letsogong la go ja. Baraloki ba tla šomiša leswikana goba kotikoti yeo e bewago le go ragelwa ka diphapošaneng tšeo.
- Leswikana goba kotikoti e tla lahlelwa phapošaneng ya pele.
- Moraloki a kolakoletša ka leoto le tee, go tshelela phapošaneng ya bobedi.
- Ge a gata fase ka maoto a mabedi goba a gata mothalo, o ntšhwa moralokong.
- Moraloki o tla tšwela pele go ya phapošaneng ya boraro go fihlela a tsena go ya mafelelo.
- Ge a fihla phapošaneng ya mafelelo, o tla boela nkgokolong yeo e laeditšwego sethalong seo se lego letsogong la go ja.
- Moraloki o tla re go boa a raga leswikana goba kotikoti gore e wele ka gare ka nkgokolo yeo e laeditšwego sethalong seo se lego letsogong la go ja.
- Ge leswikana goba kotikoti e wela ka ntle ga nkgokolo, o tla swanela ke go thoma mathomomg.
- Ka wona mongwa wo, moraloki o tla lahlela leswikana goba kotikoti ya bobedi, a nama a ya pele ka leoto le tee, a tshela ya bobedi a ya go ya boraro.
mekgwa ye mengwe ya go bapala moraloko wo[lokiša | edit source]
mokgwa wa mathomo[lokiša | edit source]
Dikhutlonne tše seswai di thalwa fase, tše nne lehlakoreng le lengwe le le lengwe.
- Moraloki o tla lahlela leswikana ka go khutlonne ya pele, ya letsogong la go ja.
- Mmapadi o tla kolakoletša ka leoto le tee a ya phapošaneng ya pele. Ge a ka gata fase ka leoto la bobedi, o a tšwa gore yo mongwe a fiwe sebaka sa go raloka. Ge a gata mothalo wa phapošana, o loba papadi.
- Moraloki o tla leka go ragela leswikana phapošaneng ya bobedi, a thankobela ka leoto le tee. Ge leswikana le ka tšwela ka ntle ga phapošana goba la wela mothalong, o loba papadi.
- Moraloki o tla kolakoletša go ya phapošaneng ye e latelago go fihlela a felela ka ya mafelelo ya letsogong la nngele.
mokgwa wa bobedi[lokiša | edit source]
Mokgwa wa bobedi o nyakile go swana le wa pele[2]. Gabotsebotse, baraloki bao ba sa lobang thaloko (mokgwa wa pele) ba tšwela pele.
- Moraloki wa pele o tla thala leloba gore baraloki bao ba sa lobang thaloko (mokgwa wa pele) ba tšwela pele.
- Moraloki o tla lahlela leswikana phapošaneng ya pele yeo e se nago le leloba.
- Moraloki o tla thankolela phapošaneng ya pele yeo e se nago le leloba.
- Moraloki o tla tšwela pele a bapala bjalo ka mokgwa wa pele, phapang e le ge a sa gate ka gare ga phapošana yeo e nago le leloba.
Mokgwa wa boraro[lokiša | edit source]
Mokgwa wa boraro o swana le wa bobedi, efela baraloki bao ba sa lobang papadi (mokgwa wa pele) ba tšwela pele.
- Moraloki o ponya mahlo a tsena phapošaneng ya a bolela gore o tsene. Ge a ka gata mothalo, o loba thaloko.
- Moraloki o tšwela pele a tswaletše mahlo a gata ka gare ga diphapošana go fihlela go ya mafelelo.
Mokgwa wa boraro ke tsela yeo moraloki yo a nago le bokgoni a tšwelelago ka gona.
Melao mengwageng[lokiša | edit source]
Melao ya moraloko wo e fetogile mengwageng[3].
Histori ya moraloko[lokiša | edit source]
Go na le taetšo ya gore moraloko wo o be o ralokwa mengwageng ye mentšhi kudu, go feta mengwaga ye masomeseswai.


text:
Diema tša Sesotho sa Leboa- Letlakala 2
Diema tša Sesotho sa Leboa
Ditlhaloso
-
Ke a leboga wešo ge o bontšha kgahlego mo go pukuntšu ye ya rena. Re ka thaba kudu ge o ka fa tlhalošo ya seema gape wa be wa ngwala sa go swana le sona ka Seisemane. Re aga pukuntšu ya polelopedi. Šatee wee!0
-
Re a leboga bana bešu0
-
Madume wešo! Le wena o ka iteka ka go tsenya seema sa gago sa mmamoratwa gona fa wa be wa ngwala le sa go sepelelana le sona sa Seisemane ka ge Punkuntšu ye ya Sesotho sa Leboa e le ya polelopedi0
-
A tema e sa kgathiwa mo letlakaleng le?0
-
Madume wešo! Tia di lle gore re kgone go go thuša. Re sa kgatlampana re emetše ba go swana le wena. Ke eng seo o ratago go se tseba?0
-
Ke rata go ka tseba ka mafelo ao nka hwetšago dipuku tša Sesotho sa lebowa ka ge le boimanyana go ka di humana.0
-
Matšatši a go boimanyana go di hwetša ka ge mabenkele a dipuku a tswalelwa ka bontši, efela nna gantši ke diriša a go swana le boVia Africa goba van Schaik bookstore.0
-
Thobela,
Polelo ya ka e ka seema se sa nku. Ke ganana le tlhalošo eo e tumilego kudu e rego monna o fihla maikutlo a gagwe. Ke re jwale ke lebeletše yona nku gore e phela bjang, yona ke phoofolo ya go phela mohlapeng, e seng ee nnoši. Bjalo, ge re bowa re lebelela seema se, re se bapiša le yona nku, re bona se rebotša se sengwe seo bagolo ba be ba reruta sona.
Tlhalošo e botse ke gore, monna bjale ka nku eo e phelago le mohlape, o phela le banna ba bangwe (kgorong). Ge a hlakana le mathata, o tla llela teng (kgorong le banna ba bangwe). Nka leka go e beya ka tsela e: monna o llela senneng/banneng.
Ke senya ke re bjale.0


text:
Diema tša Sesotho sa Leboa
Diema tša Sesotho sa Leboa
Ke seema sefe goba mmolelwana wa Sesotho sa Leboa woo e lego mmamoratwa?
Naa go na le sa go swana le sona ka Seisemane?
Ditlhaloso
-
Seema: Ngwana a phoša dira ga a bolawe.
Tlhalošo: Motho le ge a dirile phošo, a re se mo galefeleng eupša re mo kgaleme ka lerato go mo laetša phošo ya gagwe.
English: To err is human.5
-
Nama kgapeletšwa e phuma pitša
Too many cooks spoil the broth0
-
Wrong text0
-
Ke a leboga wešo. Magagešo, a re ruteng bana ditaola re se ye natšo badimong.1
-
"Pinyana ge are ping e kwele ka ping e kgolo",mmolelo o ora tšeo bana ba di dirago ba di bone bagolong ba bona1
-
Ke a leboga wešo. Naa o ka kgona go re nyakela sa go bapela le sona ka seisemaneng goba wa se tsenya lefokong la seisemane ka ge pukuntšu ye e le ya polelopedi. Mogongwe maloko a setšhaba a ka re thuša go tšwetša seo pele!0
-
Ke tsomana le seema sa sepedi se rego mmolai wa phala ya selemo.1
-
Pharela ke yeo setšhaba sa gešo efela re re, ga e ke e tswalela mohlapeng. Thušang ka go re nyakiša seema seo. Ke gona ge re godiša le go katološa leleme la rena Re leboga botšeakarolo bja gago Sekalankoko.0
-
ke kgopela seema sa Nku0
-
Monna ke nku o llela teng. Tlhalošo ke gore le ge monna a ekwa bohloko ga a swanela go laetša maikutlo a gagwe phatlalatša. Ke senya ke realo magagešo, a re šogeng thari mogongwe yo mongwe o na le seo a se tsebago ka 'nku'.0
-
Se bone tša bo pudi kgakala gobane tša bo nku di pipilwe ka mesela.0
-
Re a leboga wešo! Hle re fe tlhalošo ya sona gape ge eba go na le sa go swana le sona ka lelemeng la Seisemane re fe sona. Re aga polelo ye ya segagešo le pukuntšu ye phelago ya Sesotho sa Leboa ya polelopedi.0
-
Affidavit ka Sesotho Sa Lebowa ke eng?0
-
Affidavit ka Sesotho Sa Lebowa ke Kenelwa goba lengwalokenelwa. Ke tšeo magegešo lena le reng?0
-
Sekalankoko bare: Mmolai wa phalana ya selemo ore go bolaya phalana e tee are phalana ga di hlokwe.
Hlaloso: O sere gobane wena o humane selo(mosomo) bonolo ware kgane le go batho ka moka go bjalo; mmatla seromo o palega manga.2
-
Nna ke rata diema tse.
1
- Sikisa dira le melapo mphago wa dira ke meets.
- Maswi manyane abo mmutla a kgotsofatsa mmutlanyana(kgabutlana).
- Kgaka ga e fofa ke ye ntsho mebala re e bona ga e hwile.
- Ekwa legare ngwana ngaka, papago o hwile ele motsabudi wa batho.
- Letshaba mokgalo le tshabela go mosehla, more wo o senago meetlwa.
-
Re a leboga Molahlegi. Re ka thaba ge o ka tsenya ditlhalošo tša diema tše ka gore Pukuntšu ye Phelago ya Sesotho sa Leboa ke ya polelopedi, ka fao re kgopela gore ge eba go na le tša go swana le tšona ka go Seisemane o re thuše ka tšona. O tloga o šomile wešo!!!0
-
Nyatsa molala e hwetse molaleng
Please give English translation0
-
Madume wešo. Ka nnete e tswaletše mohlapeng e gana ge bašemane ba tšea mohlana. Ke tšeo magagešo ga go sethokgwa seo se sa tšwego phuthi!!0
-
Mmapelo o ja serati, senyakelwa ga a se nyake.
Tlhalošo: Motho o dire se yena a se nyakago/ratago, ga a rate go botšwa gore a dire eng0
-
Re a leboga wešo ka kabelo ye o e dirilego mo lekgotleng la rena la dipoledišano. O se lahle hle, o no fela o lahlela tše dingwe go godiša polelo ye ya Sesotho sa Leboa. Mo go kgonegago, o re fe sa go swana le sona ka Seisemane ka ge pukuntšu ye e le ya polelopedi0
-
Phala tša mona marula di a tloga.
Motho ge a ile a hwetša seo a se nyakago a re go se hwetša, ga a dikadike.0
-
Re leboga go menagane wešo! Ka nnete re kgona go bona ka lena gore ge e duma go ra gore e a tloga. Re ka thaba kudu ge o ka lahlela le sa go swana le sona ka Seisemane ge eba se gona.0
-
Tlogatloga e tloga kgale modixa wa kgomo txwa le txona xakeng.
Tlhaloxo??0
-
Ke go leboga kudu ka botšeakarolo bja gago mo go pukuntšu ye. Tlhalošo ya go lebana thwii le seema se ke ye: Mang le mang o swanelwa ke go ithuta dilo e sa le o monnyane, gobane gantši ge o ka di thoma o godile di fetša di go paelela goba di go tlaba. Mogongwe magagešo, le ka iša taba ye pele ka go re fa sa go swana le sona sa Seisemane.0
-
Phiri e taga mohlabeng wabo yona.
Motho o ncha mokgwa/bo-yena gabo0
-
Ke ikgantšha ka wena wešo! A re tšweleng pele go aga setšhaba sa gešo. Ge eba go na le sa Seisemane sa go swana le sona hle re ngwalele sona ka ge pukuntšu ye ya Sesotho sa Leboa e le ya polelopedi. Šatee wee!0
-
Se sengwe sa diema tšeo di tsebalegago kudu ke se se rego-:
Nkwe ga e lahle mabala a yona.
Seema se le ka lelemeng la seisemane le ga e šita maleme a mangwe, se a hwetšagala.
A leopard does not change its spots.0
-
Re ikgantšha ka batho ba go swana le wena Sebabola. Re tloga re leboga thekgo ya gago le phegelelo ya go godiša polelo ye ya rena ya Sesotho sa Leboa ka mokgwa wa ditšithale. Šatee wee!!1
-
Kodumela moepathutse ga go lehumo le letswang kgauswi0


text:
Goldie Qayiya le monna wa gagwe Otto, go tšwa Khayelitsha, ba be ba sa kwešiši gabotse ka bolwetši bja HIV. Le ge go le bjalo e ile ya tšea maphelo a bana ba bona ba babedi, Thumela le Vusi, morago ga morwedi o mongwedi. Go tšere sebaka nnyana, e fela mafelelong Goldie o ile a kgona go fola. Se ke setori sa gagwe.
Ditori tša Bomakgolo – Go Lahlegelwa ke Batho bao o ba Ratago ka Lebaka la Bolwetši bja HIV/Aids
Mošomi o Bogale
Batho bao ba laolago dintlo tša mo Blouberg ba ile ba mpha mošomo wa go hlwekiša, mošomo wa borekišetši o filego batho dintlo tša go hira mo Bloubergstrand. Ke šomile moo mengwaga ye mehlano, ke dula ngwakong wa rena mo Khayelitsha, mola monna wa ka a be a hlokometše ngwako wa rena kuaTranskei. Thumela o be a thuša kua dintlong tša Blouberg gomme o be a le mošomi o bogale kudu. Ge Mohumagadi wa rena a ka re 'Hlwekiša e bile o aene malakane kamoka', re tla fetša di iri tše ntši le ge re ka šoma ka ngwakong wo mogolo kudu. Thumela o be a sa tšhabe go šoma ka maatla. Ka ngwaga wa 2000, ge a be a na le mengwaga ye masometharo re ile ra ya sepetlela mmogo ka ge o be a thomile go lwala. Ba mo hlola bolwetši bja HIV. Re be re sa kwešiši gore bolwetši bjo bo ama bjang bophelo bja motho. Re ile ra ithuta dilo kamoka morago ga nako kagobane ditlamorago di rile Thumela o nale bolwetši bja HIV.
Morago ga mengwaga e mebedi o ile a thoma go lwala kudu. Ge a fihla kgatong ya bone, o be a le yo mosese e bile a le bokoa, go be go bonala gore o a hwa. O ile a lwala kgwedi e tee fela gomme e be a hwa. Ke be ke mo hlapiša, ke mo fa dihlare, e bile ke mo jesa kagore o be a le bokoa gore a ka topa leswana. Go be go le boima go oka ngwana yo a lego wa gago. Ge go be le boima kudu, re ile ra mo iša sepetleleng sa Groote Schuur napile dikgaka ba re botša gore o tlo hlokofala gonabjale. Kua Conradie. O be a le fao dibeke tše pedi fela e be a hwa ka Matšhe, 2002.
Ke be ke le Gona
Nna le Otto re be re le mo Cape Town, ge Vusi a thoma go lwala a re o kwa phefo, mala a bohloko le hlogo e bohloko. Re ile ra mo iša sepetlela sa Groote Schuur, le GF Jooste. Ngaka o ile a re botša gore o swere ke HIV, le ge re be re sa kwešiši gore seo se ra gore eng. Ngaka o be a bolela ka kalafo ye nngwe ye e tlago gore Vusi a be kaone. Ba ile ba fa Vusi dipilisi le kalafo ya TB, gomme morago ga sebaka nnyana o ile a ba kaone e be a kgona go boela mošomong.
Eupša morago ga dikgwedi tše tshelelago o ile a thoma go lwala gapa gomme a felelela a be a hwa.
Translated by Lebogang Sewela